Tinggal Puasa Sebulan Sebab Bersalin. Apa Nak Buat Kalau Tak Sempat Ganti? Ini Penjelasan Mufti WP

Siapa yang due date mereka sekitar bulan Ramadhan nanti, mesti dah terfikir bagaimana agaknya mereka nak kena ganti puasa.
Mana tidaknya, bersalin ketika bulan Ramadhan biasanya menyebabkan ibu-ibu mengalami nifas dan seterusnya tidak dapat menunaikan solat serta ibadah puasa buat masa yang agak lama.

Malah, ibu-ibu yang melahirkan juga biasanya akan menyusukan bayi dalam tempoh 2 tahun pertama. Dalam keletihan mengurus dan menyusukan bayi, dah tentu ada wanita yang rasa terbeban dan tak mampu menggantikan bilangan hari puasa yang hampir sebulan lamanya.
Jadi, perlukah fidyah jika ia tak dapat diganti sehingga tiba bulan Ramadhan seterusnya?

Foto Kredit: scoopwhoop.com

Ikuti penerangan Mufti Wilayah Persekutuan berkenaan permasalahan ini.
IRSYAD AL-FATWA KHAS RAMADHAN SIRI KE-83 :
TINGGAL PUASA KERANA BERPANTANG, LANGKAH TAHUN KERANA MENYUSU
Soalan:
Assalamualaikum ustaz. Saya ingin menanyakan satu soalan. Bulan puasa tahun lepas saya dalam pantang bersalin. Jadinya sebulan puasa saya tidak berpuasa. Sekarang pun masih menyusukan anak. Usia anak 11 bulan. Saya ingin bertanya, perlukah saya:
1) Qada’ puasa sahaja atau
2) Qada’ puasa dan bayar fidyah atau
3) Tidak perlu puasa tetapi bayar fidyah sahaja
Saya masih menyusukan anak sekarang. Yang mana satu yang perlu saya ikut nya sebab banyak sangat mazhab yang saya dengar. Saya tidak tahu mana yang patut ikut.
Terima kasih ustaz.
Jawapan:
Waalaikumussalam wbt,
Alhamdulillah, segala puji bagi Allah SWT, selawat dan salam kepada Junjungan Besar, Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.
Pertama sekali kita perlu jelas tentang maksud ‘pantang’ secara adat dan syariat. Dalam adat Melayu pantang selepas bersalin memiliki beberapa tempoh yang masyhur antaranya 44 hari dan 100 hari.
Manakala menurut syariat, berpantang ini boleh dikaitkan dengan hukum keluarnya darah nifas.
Hukum nifas, adalah seperti hukum haid pada perkara-perkara yang haram dilakukan yakni solat, puasa, membaca mushab al-Quran, menyentuh dan membawanya, menetap di dalam masjid, bertawaf dan berjima’, bermesraan suami dan isteri di antara pusat dan lutut.
Tempoh kebiasaan nifas adalah 40 hari, manakala maksimumnya pula adalah 60 hari.
Menurut Imam al-Syarbini al-Khatib (w.977H) di dalam al-Iqna’ (ms.143-144), orang perempuan yang bernifas haram menunaikan ibadah puasa Ramadhan. Jika dia berpuasa juga maka puasanya tidak sah dan wajib diqadha.
Ini berbeza dengan solat fardu yang tidak perlu diganti.
Perkara ini berdasarkan hadis Muslim riwayat Aisyah R.Anha bahawa kaum wanita diperintahkan untuk mengqadhakan puasa Ramadhan yang ditinggal akibat haid – dan juga nifas – tetapi tidak bagi solat fardu.
Pada asalnya hukum wanita yang menangguh qadha puasanya sehingga masuk ke Ramadhan tahun seterusnya adalah haram dan wajib ke atasnya untuk qadha puasa dan membayar satu mud (secupak makanan ruji seperti beras dalam zakat fitrah) bagi setiap puasa yang ditinggalkan dan tidak sempat diganti sebelum tiba Ramadhan bagi tahun yang baru.
Namun begitu pengecualian diberikan jika penangguhan itu bersebabkan uzur syarie. Rujuk al-Iqna` (ms. 352).
Berkata Syeikh Muhammad al-Zuhaili di dalam al-Muʿtamad (2/200) :
“Jika seseorang wanita itu melewatkan qadha’ puasanya kerana uzur seperti berterusan sakit, menyusukan anak, hamil dan musafir, sehingga masuk ke Ramadhan yang baru, maka tidak wajib fidyah kerana kelewatan ini dan wajib qadha’ sahaja.”
Justeru, dalam kes puan yang bertanya:
Puan hendaklah menggantikan puasa yang ditinggalkan semasa nifas dahulu.
Jika puan melewatkan puasa sehingga masuk ke Ramadhan yang baharu, maka hendaklah puan ganti puasa, dan membayar fidyah bagi setiap hari puasa yang ditinggalkan.
Jika puan meninggalkan ganti puasa atas sebab keuzuran seperti masih menyusu anak, lalu masuk ke Ramadhan yang baharu, maka puan tidak perlu membayar fidyah tetapi tetap perlu menggantikan puasa.
Semoga Allah Taala mengurniakan kekuatan dan ilmu dalam beramal. Wallahua’lam.
Sumber asal dari pautan ke laman rasmi PMWP: https://goo.gl/L9sSYl
Foto Kredit: babycenter.com.my
*Nota Tambahan
Sekadar sedikit pencerahan, dalam Mazhab Syafie, tempoh kebiasaan darah nifas adalah 40 hari dan maksimum 60 hari. Jika dalam tempoh 60 hari itu darah nifas terputus-putus atau bilangan hari suci kurang daripada 15 hari, maka ia masih dianggap nifas.
Seeprkara lagi, berbeza dengan fidyah, bilangan hari puasa yang wajib diganti juga kekal dan tidak akan berganda walaupun telah masuk beberapa kali Ramadhan yang seterusnya.
Maksudnya kalau 25 hari tinggal puasa, 25 hari sajalah yang perlu diganti puasa walaupun telah masuk 2 kali Ramadhan seterusnya. Hanya fidyah yang perlu digandakan jika tiada alasan disebabkan keuzuran.
Jadi, dah jelas kan?
Semoga info ini dapat memberi panduan kepada ibu-ibu untuk mengqadha puasa yang tertinggal semasa bersalin tempoh hari.


Musafir Boleh Jamak 3 Hari, Tapi Macam Mana Nak Kira Hari Pergi & Balik? Ini Penjelasan Mufti WP

Bila tiba cuti sekolah, dah tentu ramai yang akan pergi bercuti, balik kampung atau melawat saudara-mara.
Seperti yang kita sedia maklum, kita dibolehkan menunaikan solat fardhu secara jamak (dihimpunkan) atau qasar (dipendekkan) bagi memudahkan perjalanan sepanjang tempoh musafir.

Tapi mungkin masih ada antara kita yang keliru bagaimana nak kira tempoh waktu yang dibenarkan solat jamak dan qasar. Nak kira daripada sampai tu sehari atau mula kira daripada esok? Kalau esok, mula kira pagi atau petang?
Hmm, keliru juga kan?

Jadi, jom kita ikuti ulasan yang cukup terperinci tentang cara perkiraan hukum solat musafir yang diterangkan oleh Mufti Wilayah Persekutuan ini.

Cara Perkiraan Hari Dalam Solat Musafir
Soalan:
Assalamualaikum wbt,
Seperti yang kita maklum, hukum jamak dan qasar solat bagi musafir boleh dilakukan dalam tempoh tidak lebih tiga hari, tidak termasuk hari masuk dan hari pulang.
Apa yang dimaksudkan dengan hari masuk dan hari pulang dalam hukum hakam jama’ qasar solat?
Boleh ustaz jelaskan.
Jawapan:
Waalaikumussalam wbt,
Alhamdulillah, segala puji bagi Allah SWT tuhan sekalian alam, selawat serta salam buat Nabi SAW, ahli keluarga baginda, isteri-isteri, para sahabat baginda, seterusnya mereka yang mengikuti jejak langkah baginda hingga ke hari akhirat.
Dalam kitab al-Fiqh al-Manhaji (1/186) menyebut salah satu daripada syarat sah solat jamak dan qasar bagi musafir:
“Tidak berniat menetap selama empat hari di tempat yang dituju selain pada hari mula sampai dan pada hari akan keluar.”
Ini berdasarkan hadis al-`Ala’ bin al-Hadhrami bahawa Rasulullah SAW bersabda:
يُقِيمُ الْمُهَاجِرُ بِمَكَّةَ بَعْدَ قَضَاءِ نُسُكِهِ ثَلَاثًا
Maksudnya: “Orang Muhajirin bermukin di Mekkah selepas selesai menunaikan manasik selama tiga hari.”
Riwayat Muslim (no.1352)
Sebahagian orang mungkin akan keliru; apakah yang dimaksudkan dengan hari masuk dan hari pulang? Adakah hari masuk dan pulang itu merangkumi 24 jam hari pertama dan terakhir atau bukan? Bagi menjawab isu ini, kami nukil perkataan Imam al-Nawawi:
وَلَا يُحْسَبُ مِنْهَا يَوْمَا دُخُولِهِ وَخُرُوجِهِ عَلَى الصَّحِيحِ
Maksudnya: “Tidak dikira daripada empat hari itu dua siang masuknya dan keluarnya mengikut pendapat yang sahih.”
Rujuk Minhaj al-Tolibin (hlm. 44)
Dalam syarahnya, kitab Hasyiah al-Syirwani `ala Tuhfah al-Muhtaj (2/377) disebut:
(وَلَا يُحْسَبُ مِنْهَا أَيْ الْأَرْبَعَةِ يَوْمَا دُخُولِهِ إلَخْ) أَيْ وَتُحْسَبُ اللَّيْلَةُ الَّتِي تَلِي يَوْمَ الدُّخُولِ وَكَذَا الْيَوْمُ الَّذِي يَلِي لَيْلَةَ الدُّخُولِ
Maksudnya: “[(Dan tidak dikira daripada empat hari itu dua siang masuknya)[1] ertinya dikira malam yang berikutan siang masuk itu. Begitu juga dikira siang yang berikutan malam masuk itu].
[2]
(قَوْلُهُ: أَوْ لَيْلَتَا دُخُولِهِ إلَخْ) أَيْ أَوْ يَوْمُ دُخُولِهِ وَلَيْلَةُ خُرُوجِهِ أَوْ بِالْعَكْسِ
Maksudnya: “[(atau dua malam masuknya) yakni tidak dikira siang masuknya dan malam masuknya, atau begitu juga kalau keadaan yang terbalik].”
Berdasarkan keterangan di atas, terdapat perbezaan antara penggunaan hari selama 24 jam dan yang “hari“ dalam konteks hukum jamak dan qasar. “Hari” dalam hukum itu bermaksud waktu siang dan waktu malam apabila seorang musafir itu sampai atau ingin pulang.
Contohnya, jika seseorang itu sampai siang hari Isnin, maka dia hendaklah berniat untuk pulang semula ke tempat asalnya, atau keluar daripada tempat itu untuk musafir jauh ke tempat lain pula, pada siang hari Jumaat.
Andai kata dia pulang malam Sabtu, maka tidak sah hukum solat jama` dan qasar yang dibuat kerana tidak cukup syarat.
Selain itu, perlu difahami juga bahawa pertukaran hari dalam fiqh Islam adalah selepas waktu Maghrib (senja) dan bukan 12.00 tengah malam.
Antara hikmah diberikan keringanan pada siang hari sampai dan siang hari pulang ialah kerana seorang musafir itu pastinya disibukkan dengan perkara-perkara yang keperluan ketika musafir (seperti pengangkutan, penginapan dan persediaan pulang) pada dua siang hari tersebut. Rujuk Mughni al-Muhtaj (1/519) oleh Imam al-Khatib al-Syarbini.
Kami nyatakan rajah berikut untuk memudahkan kefahaman:
Situasi 1 : Jika musafir itu sampai pada waktu siang

Huraian Rajah 1:
Contohnya, Ali sampai ke Ipoh (destinasi musafir jauh) daripada Kuala Lumpur (tempat asal) pada jam 11.00 pagi hari Isnin.
Dia hendaklah berniat untuk pulang semula ke tempat asalnya, atau keluar musafir jauh ke tempat lain, pada siang Jumaat.
Jika dia berniat keluar Jumaat malam Sabtu maka dia tidak boleh melakukan solat jamak dan qasar selama tinggalnya dia di Ipoh.
Adapun semasa perjalanan, maka tiada masalah.
Situasi 2 : Jika musafir itu sampai pada waktu malam

Huraian Rajah 2:
Contohnya, Ali sampai ke Ipoh daripada Kuala Lumpur (tempat asal) pada jam 11.00 malam Ahad malam Isnin. Dia hendaklah berniat untuk pulang semula ke tempat asalnya, atau keluar musafir jauh ke tempat lain, pada Khamis malam Jumaat.
Jika dia berniat keluar siang Jumaat maka dia tidak boleh melakukan solat jamak dan qasar selama tinggalnya dia di Ipoh.
Adapun semasa perjalanan, maka tiada masalah.
Pendapat di atas ialah pendapat muktamad dan sahih dalam mazhab al-Syafie. Inilah pendapat kami dan lebih memudahkan pada perkiraan.
Terdapat pendapat lain dalam mazhab seperti mana yang disebutkan oleh Imam al-Khatib al-Syirbini:
“Imam al-Subki (alim mazhab Syafie) memilih pendapat mazhab Imam Ahmad bahawa rukhsah (untuk qasar solat sewaktu musafir) tidak berkait dengan bilangan hari, sebaliknya berkait dengan bilangan solat.
Justeru, orang yang bermusafir boleh mengambil rukhsah itu dengan bilangan 21 kali perlaksanaan solat yang fardhu. Ini kerana perkara itu dilakukan secara tahqiq oleh Baginda ﷺ apabila bermusafir di kawasan al-Abtoh. Mengikut pendapat yang sahih, rukhsah itu sebanyak 23 kali solat.”
Rujuk Mughni al-Muhtaj (1/520)
Situasi 3 : Jika musafir mengikut pendapat Imam al-Subki

Huraian Rajah 3:
Contohnya, Ali sampai ke Ipoh daripada Kuala Lumpur (tempat asal) pada jam 11.00 pagi hari Isnin.
Dia dibenarkan solat jamak dan qasar bermula daripada Zuhur hari Isnin sehingga Zuhur hari Jumaat.
Kesimpulan
Kesimpulannya, seseorang yang musafir hendaklah berniat menetap tiga hari di destinasi musafirnya untuk membolehkannya mengambil rukhsah solat jamak dan qasar.
Ini tidak termasuk siang hari sampai dan siang hari pulang, atau malam hari sampai dan malam hari pulang.
Jika dihimpunkan keseluruhan hari tersebut, ia boleh mencecah lima hari.
Berikut adalah kesimpulan bagi rajah tersebut:

Semoga penerangan ini memberikan kefahaman yang baik kepada pembaca.

Nota hujung:
[1] Ini adalah perkataan Imam Ibn Hajar al-Haitami dalam Tuhfah al-Muhtaj, manakala hasyiah penerangannya diberi oleh Syeikh Abdul Hamid al-Syirwani
[2] Seperti mana yang difatwakan oleh Syeikh Ali Syubramallisi.

*Sumber Pautan Asal: Laman Web Rasmi Pejabat Mufti Wilayah


Ini Cara & Penjelasan Mufti WP Untuk Anda Kira Jamak 3 Hari Ketika Bermusafir, Mudah!

CARA KIRA HARI MUSAFIR
Cuti sekolah hampir tiba dan ibu bapa sudah tentunya mengambil peluang membawa anak-anak pergi bercuti, balik kampung dan melawat sanak-saudara. Antara yang menjadi persoalan adalah bagaimana nak kira tempoh waktu yang dibenarkan solat jamak dan qasar sepanjang tempoh musafir tersebut.  Mari ikuti ulasan tentang cara perkiraan hukum solat musafir yang diterangkan oleh Mufti Wilayah Persekutuan ini.

Baca juga: Ibu Boleh Amalkan 8 Doa Mustajab Ini Supaya Anak Rajin Solat & Tak Degil
INI CARA & PENJELASAN MUFTI WP UNTUK ANDA KIRA JAMAK

SOALAN:

Seperti yang kita maklum, hukum jamak dan qasar solat bagi musafir boleh dilakukan dalam tempoh tidak lebih tiga hari, tidak termasuk hari masuk dan hari pulang. Apa yang dimaksudkan dengan hari masuk dan hari pulang dalam hukum hakam jama’ qasar solat? Boleh ustaz jelaskan.
JAWAPAN:
Dalam kitab al-Fiqh al-Manhaji (1/186) menyebut salah satu daripada syarat sah solat jamak dan qasar bagi musafir:
“Tidak berniat menetap selama empat hari di tempat yang dituju selain pada hari mula sampai dan pada hari akan keluar.”
Ini berdasarkan hadis al-`Ala’ bin al-Hadhrami bahawa Rasulullah SAW bersabda:
يُقِيمُ الْمُهَاجِرُ بِمَكَّةَ بَعْدَ قَضَاءِ نُسُكِهِ ثَلَاثًا
Maksudnya: “Orang Muhajirin bermukin di Mekkah selepas selesai menunaikan manasik selama tiga hari.” Riwayat Muslim (no.1352)
Sebahagian orang mungkin akan keliru; apakah yang dimaksudkan dengan hari masuk dan hari pulang? Adakah hari masuk dan pulang itu merangkumi 24 jam hari pertama dan terakhir atau bukan? Bagi menjawab isu ini, kami nukil perkataan Imam al-Nawawi:
وَلَا يُحْسَبُ مِنْهَا يَوْمَا دُخُولِهِ وَخُرُوجِهِ عَلَى الصَّحِيحِ
Maksudnya: “Tidak dikira daripada empat hari itu dua siang masuknya dan keluarnya mengikut pendapat yang sahih.”
Rujuk Minhaj al-Tolibin (hlm. 44)
Dalam syarahnya, kitab Hasyiah al-Syirwani `ala Tuhfah al-Muhtaj (2/377) disebut:
(وَلَا يُحْسَبُ مِنْهَا أَيْ الْأَرْبَعَةِ يَوْمَا دُخُولِهِ إلَخْ) أَيْ وَتُحْسَبُ اللَّيْلَةُ الَّتِي تَلِي يَوْمَ الدُّخُولِ وَكَذَا الْيَوْمُ الَّذِي يَلِي لَيْلَةَ الدُّخُولِ
Maksudnya: “[(Dan tidak dikira daripada empat hari itu dua siang masuknya)[1] ertinya dikira malam yang berikutan siang masuk itu. Begitu juga dikira siang yang berikutan malam masuk itu].

Berdasarkan keterangan di atas, terdapat perbezaan antara penggunaan hari selama 24 jam dan yang “hari“ dalam konteks hukum jamak dan qasar. “Hari” dalam hukum itu bermaksud waktu siang dan waktu malam apabila seorang musafir itu sampai atau ingin pulang.
Contohnya, jika seseorang itu sampai siang hari Isnin, maka dia hendaklah berniat untuk pulang semula ke tempat asalnya, atau keluar daripada tempat itu untuk musafir jauh ke tempat lain pula, pada siang hari Jumaat. Andai kata dia pulang malam Sabtu, maka tidak sah hukum solat jama` dan qasar yang dibuat kerana tidak cukup syarat.
Selain itu, perlu difahami juga bahawa pertukaran hari dalam fiqh Islam adalah selepas waktu Maghrib (senja) dan bukan 12.00 tengah malam.
Antara hikmah diberikan keringanan pada siang hari sampai dan siang hari pulang ialah kerana seorang musafir itu pastinya disibukkan dengan perkara-perkara yang keperluan ketika musafir (seperti pengangkutan, penginapan dan persediaan pulang) pada dua siang hari tersebut. Rujuk Mughni al-Muhtaj (1/519) oleh Imam al-Khatib al-Syarbini.
CARA PENGIRAAN TEMPOH MUSAFIR

SITUASI 1 : JIKA MUSAFIR ITU SAMPAI PADA WAKTU SIANG

Huraian Rajah 1:
Contohnya, Ali sampai ke Ipoh (destinasi musafir jauh) daripada Kuala Lumpur (tempat asal) pada jam 11.00 pagi hari Isnin. Dia hendaklah berniat untuk pulang semula ke tempat asalnya, atau keluar musafir jauh ke tempat lain, pada siang Jumaat.
Jika dia berniat keluar Jumaat malam Sabtu maka dia tidak boleh melakukan solat jamak dan qasar selama tinggalnya dia di Ipoh. Adapun semasa perjalanan, maka tiada masalah.
SITUASI 2 : JIKA MUSAFIR ITU SAMPAI PADA WAKTU MALAM

Huraian Rajah 2:
Contohnya, Ali sampai ke Ipoh daripada Kuala Lumpur (tempat asal) pada jam 11.00 malam Ahad malam Isnin. Dia hendaklah berniat untuk pulang semula ke tempat asalnya, atau keluar musafir jauh ke tempat lain, pada Khamis malam Jumaat.
Jika dia berniat keluar siang Jumaat maka dia tidak boleh melakukan solat jamak dan qasar selama tinggalnya dia di Ipoh. Adapun semasa perjalanan, maka tiada masalah.
Pendapat di atas ialah pendapat muktamad dan sahih dalam mazhab al-Syafie. Inilah pendapat kami dan lebih memudahkan pada perkiraan.
Terdapat pendapat lain dalam mazhab seperti mana yang disebutkan oleh Imam al-Khatib al-Syirbini:
“Imam al-Subki (alim mazhab Syafie) memilih pendapat mazhab Imam Ahmad bahawa rukhsah (untuk qasar solat sewaktu musafir) tidak berkait dengan bilangan hari, sebaliknya berkait dengan bilangan solat.
Justeru, orang yang bermusafir boleh mengambil rukhsah itu dengan bilangan 21 kali perlaksanaan solat yang fardhu. Ini kerana perkara itu dilakukan secara tahqiq oleh Baginda ﷺ apabila bermusafir di kawasan al-Abtoh. Mengikut pendapat yang sahih, rukhsah itu sebanyak 23 kali solat.”
Rujuk Mughni al-Muhtaj (1/520)
SITUASI 3 : JIKA MUSAFIR MENGIKUT PENDAPAT IMAM AL-SUBKI

Huraian Rajah 3:
Contohnya, Ali sampai ke Ipoh daripada Kuala Lumpur (tempat asal) pada jam 11.00 pagi hari Isnin.
Dia dibenarkan solat jamak dan qasar bermula daripada Zuhur hari Isnin sehingga Zuhur hari Jumaat.
Kesimpulannya, seseorang yang musafir hendaklah berniat menetap tiga hari di destinasi musafirnya untuk membolehkannya mengambil rukhsah solat jamak dan qasar. Ini tidak termasuk siang hari sampai dan siang hari pulang, atau malam hari sampai dan malam hari pulang.
Sumber: Pejabat Mufti Wilayah Persekutuan


Programmer Ini Kongsi Cara Kira Jumlah Perbelanjaan Di Shopee. Nak Pengsan Tengok!

Ramai antara kita memang ada install apps Shopee dan pernah berbelanja di Shopee. Dalam tempoh PKP tempoh hari, tak dinafikan perbelanjaan secara online lebih mudah dan cepat untuk kita.
Cakap saja apa nak beli, dari perabot, makanan, barangan bayi, alatan pejabat, alat tulis, barangan sukan, buku – hampir kebanyakannya boleh didapati di Shopee.

Agaknya dah berapa banyak total perbelanjaan kita di Shopee sejak first kita guna Shopee ni?
Seorang programmer, Ahmad Saiful Bahri telah membuat satu javascript yang membolehkan kita mengira jumlah perbelanjaan kita di Shopee tau.

Ramai yang nak pengsan tengok berapa total yang dah dibelanjakan, sama ada secara sedar atau tidak!

Nak tahu macam mana cara nak kira?
Rujuk perkongsian beliau di bawah:
Cara Kira Jumlah Perbelanjaan Di Shopee
Ok, ni saja2… saya buat javascript utk kira berapa total spent kat shopee.
1. Buka https://github.com/epool86/calculateshopee
2. Copy code dari salah satu file (calculate.js / calculate_with_csv.js)
3. Buka laman web shopee (pastikan anda logged in akaun anda dulu ya)
4. Right click > inspect > click console tab
5. Paste dalam browser console, dan tekan enter utk run
NOTE
– hanya kira order yg dah complete sahaja
– order to ship, to receive tidak dikira
– jika lebih dari 1 item dalam 1 order, hanya papar nama 1st item
Ini contoh kiraan yang akan anda dapat!
Macam mana? Banyak atau boleh tambah lagi?

Sumber asal oleh: Ahmad Saiful Bahri
Untuk memudahkan, anda juga boleh tengok langkah bergambar step-by-step yang dikongsikan oleh page RedChilli MY ini:

Sumber gambar oleh: Red Chilli MY


Cara Kira Waktu Subur Agar Cepat Hamil. Mudah Sangat!

Cara Kira Waktu Subur
Adakah anda pasangan pengantin baru? Atau adakah anda tergolong dalam pasangan yang sukar untuk hamil?
Saya percaya ramai di antara kita yang sedang berharap sangat-sangat untuk mengandung dan dikurniakan zuriat. Semua ingin tahu cara cepat hamil yang berkesan. Ketahuilah, dengan mengetahui waktu subur dengan tepat, anda boleh merancang dengan lebih baik waktu yang sesuai untuk bersama-sama dengan pasangan anda bagi memudahkan anda untuk mengandung.

Terdapat beberapa cara untuk kita kira waktu subur, tetapi adalah penting untuk kita memahami terlebih dahulu apa itu waktu subur.
Apa itu waktu subur?
Waktu subur atau ovulasi bermaksud, tempoh tertentu untuk telur anda disenyawakan dengan sperma atau telur tersebut akan mati. Pada setiap kitaran haid anda, kebanyakan daripada pasangan yang berusia 20-an sehingga awal 30-an, mempunyai peluang sebanyak 20% untuk mengandung. Tidak ada cara kira waktu subur yang spesifik untuk yang berusia 40-an. Masih sama.

Oleh itu, amat penting untuk anda mengetahui waktu subur tersebut bagi meningkatkan peluang untuk mengandung. Dan pada kebiasaannya tempoh ovulasi adalah di antara 12 hingga 24 jam, tetapi ada juga yang lebih pendek atau lebih panjang.

Jangka hayat sperma
Tetapi disebabkan jangka hayat sperma yang boleh bertahan di antara tiga hingga enam hari di dalam badan seseorang wanita, walaupun anda melakukan hubungan kelamin beberapa hari sebelum ovulasi, anda masih berpeluang untuk mengandung.
Anda harus ingat bahawa, hanya satu sperma diperlukan untuk melekat dan bersenyawa dengan telur anda bagi membolehkan anda mengandung. Tetapi jika anda boleh kira waktu subur anda dengan lebih tepat, peluang untuk anda mengandung akan meningkat juga.
Cara kira waktu subur
Cara untuk kira waktu subur sebenarnya senang sahaja. Anda hanya memerlukan dua nombor keramat sahaja. Pertama sekali, anda perlu tahu bila tarikh pertama kitaran haid terakhir anda dan berapa hari secara puratanya kitaran anda berlaku (kebiasaannya di antara 20 hingga 45 hari). Dengan adanya dua nombor ini, anda boleh kira waktu subur anda dengan lebih tepat.
Jika anda seperti orang ramai yang mempunyai kitaran haid yang normal iaitu selama 28 atau 30 hari, anda boleh merujuk kepada cara kira waktu subur seperti di bawah.

Andaikan kitaran haid anda bermula pada 1 haribulan pada mana-mana bulan dan kitaran haid anda kebiasaannya selama 28 hari:

Waktu subur anda adalah di antara tarikh 12 haribulan sehingga 17 haribulan dan ovulasi pada 15 haribulan.

Andaikan kitaran haid anda bermula pada 1 haribulan pada mana-mana bulan dan kitaran haid anda kebiasaannya selama 30 hari:

Waktu subur anda adalah di antara tarikh 14 haribulan sehingga 19 haribulan dan ovulasi pada 17 haribulan.
Dengan berpandukan cara kira waktu subur di atas, anda boleh lihat perbezaan sebanyak 2 hari pada tempoh kitaran haid anda, bermaksud waktu subur anda juga berbeza sebanyak 2 hari. Oleh itu anda perlu habiskan masa bersama-sama dengan pasangan anda pada waktu subur tersebut terutamana semasa ovulasi, bagi meningkatkan peluang anda untuk mengandung. Mudah bukan cara kira waktu subur?
Kitaran haid yang teratur dan tidak teratur
Cara kira waktu subur di atas adalah mudah dan boleh dipraktikkan untuk kebanyakan orang. Tetapi perlu diingat, ia hanya boleh digunakan bagi mereka yang mengalami kitaran haid yang stabil. Sekiranya kitaran haid anda tidak teratur, anda mungkin bermasalah untuk menentukan tarikh ovulasi dan juga waktu subur anda. Kunjungi doktor keluarga di kawasan berdekatan untuk mendapatkan konsultasi yang lebih lanjut.
Kalkulator Waktu Subur
Untuk kira waktu subur, boleh guna Kalkulator Ovulasi ini. Untuk memudahkan membuat kiraan waktu subur wanita, kami menyediakan ‘tool’ mudah ini untuk rujukan anda semua.
[ovulation-predictor]
Selamat mencuba dan cepat hamil! Panjatkan doa banyak-banyak pada Allah.
Boleh juga guna enjin carian Google dengan kata kunci “Ovulation Calendar Tool” untuk maklumat lebih lanjut. Ingatan sekali lagi, ketahui diri sendiri. Pelajari kitaran haid atau ‘period‘ untuk waktu yang tepat.


Dah Dapat Dividen, Jangan Lupa Zakat. Ini Cara Kira Zakat ASB Oleh PPZ-MAIWP

Awal tahun ni, kebanyakan kita akan update akaun simpanan tahunan, check dividen dan baki terkini kewangan.
Bagi mereka yang cukup haul dan mencapai nisab yang ditetapkan, maka wajiblah simpanan tersebut dizakatkan.

Ramai yang masih keliru dan kurang tahu tentang zakat ASB kan?
Mari kita sama-sama baca penjelasan yang terperinci oleh Pusat Pungutan Zakat ini, siap dengan contoh kiraan sekali.

PENERANGAN TERPERINCI ZAKAT ATAS PELABURAN ASB
Sebagaimana yang umum mengetahui, baru-baru ini Amanah Saham Nasional Berhad (ASNB) telah mengumumkan dividen dan bonus bagi Amanah Saham Bumiputera untuk tahun 2019 adalah sebanyak 5.50 sen seunit.

Justeru, ramai yang bertanya khasnya mengenai zakat ke atas pelaburan ASB. Adakah dikenakan ke atas pelaburan pokok atau hasil dividen sahaja? Ataupun kedua-duanya sekali?
Dalam merungkai persoalan ini elok kita merujuk kepada kebiasaan masyarakat di Malaysia dan beberapa contoh kaedah pelaburan yang dibuat agar lebih difahami satu persatu berdasarkan situasi masing-masing.
ASB Halal atau Haram?
Bagi yang telah melabur dan memilih untuk membuat pelaburan di ASB, soalan ini sepatutnya tidak lagi timbul. Ketika pelaburan dibuat, secara logiknya anda sendiri telah bersetuju dengan pandangan dan fatwa yang mengharuskan pelaburan ASB. Jika tidak, mana mungkin pelaburan itu dipilih dan diteruskan.
Bagi yang masih mempunyai keraguan dan ingin mencari maklumat tambahan serta bacaan lebih lanjut mengenai hukum pelaburan ASB dan seumpamanya, maka boleh merujuk ke pautan berikut:
http://www.pnb.com.my/pdf/Bukuharus.pdf atau yang lebih ringkas di
http://emuamalat.islam.gov.my/…/03/hukumpelaburanasn-asb.pdf.
Foto Kredit: annisa-today.ru
Zakat Ke Atas Pelaburan ASB
Zakat diwajibkan ke atas pelaburan di ASB. Ini adalah bersesuaian dengan kaedah fiqh dalam ibadah zakat yang berbunyi كل مال نام فهو وعاء للزكاة yang bermaksud setiap harta yang berkembang adalah sumber untuk zakat.
Pelaburan yang dibuat di ASB, adalah bertujuan untuk mengembangkan harta dan mendapat pulangan berupa keuntungan yang diperolehi menerusi dividen, bonus dan pendapatan ASB setiap tahun.
Oleh kerana nilai unit pelaburan di ASB adalah Ringgit Malaysia, maka kadar zakatnya adalah 2.5%.
Ini berdasarkan hadith Nabi S.A.W:
“Apabila kamu mempunyai 200 dirham dan telah cukup haul (genap setahun) diwajibkan zakatnya lima dirham, dan tidak diwajibkan mengeluarkan zakat (emas) kecuali kamu mempunyai 20 dinar (salah satu mata wang zaman dahulu yang digunakan di negara Arab).
Apabila kamu mempunyai 20 dinar dan telah cukup haulnya diwajibkan zakatnya setengah dinar. Demikian juga kadarnya jika nilainya bertambah dan tidak diwajibkan zakat bagi sesuatu harta kecuali genap setahun.”
(Riwayat Abu Dawud dan al-Baihaqi)
Begitu juga sebuah hadis yang lain:
“Zakat perak, ialah seperempat puluh dari nilai harga perak itu”
(Riwayat Imam al-Bukhari)
Untuk makluman, nilai setengah dinar (0.5 dinar) itu adalah menyamai 2.5 peratus (atau 1/40 bahagian) ke atas keseluruhan 20 dinar atau 200 dirham berkenaan (2.5% X 200 dirham > 5 dirham).
Foto Kredit: iplicit.com
Kaedah Pengiraan Zakat ASB
Pengiraan zakat ke atas pelaburan ASB boleh dikategorikan berdasarkan beberapa kaedah dan situasi seperti berikut:
*Catatan: Nisab zakat bagi tahun 2019 di Wilayah Persekutuan adalah RM 13,968.
(Bermakna simpanan yang melebihi RM13,968 dan cukup setahun wajib dizakatkan. Biasanya akan tengok pada jumlah simpanan terendah dalam penyata akaun.)
1. Pelaburan dibuat menggunakan wang atau modal sendiri
Bagi situasi ini pengiraan zakat adalah berkadar langsung dengan jumlah pelaburan dan keuntungan (dividen, bonus dan pendapatan ASB) yang diperolehi. Formulanya adalah seperti berikut:
[Baki Akhir Tahun Modal Pelaburan + Dividen/ Pendapatan ASB] x 2.5% (Kadar Zakat)
Contoh (i):
RM 200,000 (Baki Akhir Tahun Modal Pelaburan) + RM 11,000 (Dividen / Pendapatan ASB 2019 iaitu 5.50%)
= RM 211,000 x 2.5%
= RM 5,275
Justeru, zakat yang wajib ditunaikan adalah sebanyak RM 5,275
Contoh (ii):
RM 15,000 (Baki Akhir Tahun Modal Pelaburan) + RM 825 (Dividen/Pendapatan ASB 2019 iaitu 5.50%)
= RM 15,825 x 2.5%
= RM 395.62
Justeru, zakat yang wajib ditunaikan adalah sebanyak RM 395.62
2. Pelaburan dibuat dengan fasiliti pembiayaan ASB dengan pihak bank
Bagi situasi ini, pengiraan zakat hanya akan dikenakan ke atas dividen atau keuntungan yang diperolehi sahaja. Adapun bagi modal pelaburan, tidak dikenakan zakat ke atasnya kecuali setelah berlakunya penebusan sijil pelaburan ataupun setelah selesai tempoh bayaran balik pembiayaan.
Formula kiraan adalah seperti berikut:
Dividen / Pendapatan ASB x 2.5%
Contoh kaedah kiraan seterusnya cuba meraikan beberapa bentuk kaedah pelaburan yang lazimnya diamalkan oleh para pelabur ASB dengan menggunakan fasiliti pembiayaan ASB.
Kes 1: Dividen/Pendapatan ASB yang diperolehi TIDAK DIGUNAKAN untuk membuat pembayaran semula pembiayaan.
Contoh:
Modal Pelaburan Maksimum RM 200,000 [dalam bentuk sijil pelaburan]
Dividen/ Pendapatan ASB 2019: 5.50% dari RM 200,000 = RM 11,000
= RM 11,000 x 2.5%
= RM 275
Justeru, zakat yang dikenakan adalah RM 275
Dalam contoh ini, nilai dividen yang diperolehi tidak melebihi nisab tahunan zakat pada tahun 2019 iaitu RM 13,968.
Mengapa dikenakan zakat juga?
Hal ini memerlukan sedikit perincian. Dalam contoh di atas, pendapatan dari ASB itu dicampurkan dengan kesemua pemilikan harta individu yang telah cukup haulnya untuk dizakatkan. Maka kecukupan nisab dikira secara relatif dengan dicampurkan harta-harta lain yang berada di bawah pemilikan individu terbabit.
Namun, jika individu yang terbabit tidak mempunyai harta-harta lain yang cukup haul dan sedia dizakatkan, maka zakat TIDAK DIKENAKAN ke atas dividen/pendapatan ASB yang tidak mencukupi nisab itu tadi. Kaedah yang sama juga terpakai ke atas nilai-nilai lain di bawah nilai pelaburan maksimum.
Kes 2: Dividen/Pendapatan ASB yang diperolehi DIGUNAKAN bagi membuat pembayaran semula pembiayaan.
Dalam kes ini, zakat hanya akan dikenakan ke atas baki atau lebihan dividen/pendapatan ASB yang masih ada selepas ditolak jumlah pembayaran semula pembiayaan.
Contoh (i):
Modal Pelaburan Maksimum RM 200,000 [dalam bentuk sijil pelaburan]
Dividen/ Pendapatan ASB 2019: 5.50% dari RM 200,000 = RM 11,000
Jumlah pembayaran semula pembiayaan selama setahun (dikira berdasarkan tempoh ansuran bulanan pembiayaan pelaburan ASB selama maksimum 30 tahun)
= RM 1,099 (sebulan) x 12 (bulan) = RM 13,188
= RM 11,000 (dividen/pendapatan ASB) – RM 13,188 (bayaran semula pembiayaan)
= RM (2,188)
Oleh kerana, bayaran semula pembiayaan melebihi jumlah dividen yang diterima, maka TIDAK ADA ZAKAT dikenakan. Juga tidak dikenakan zakat jika jumlah dividen menyamai jumlah pembayaran semula pembiayaan.

3. Perolehan selepas penyerahan semula sijil pembiayaan pelaburan ASB
Sebahagian pelabur menggunakan kaedah membuat pembiyaan pelaburan ASB dan dalam tempoh tertentu membuat penyerahan semula sijil (surrender) dan menyelesaikan bayaran baki pembiayaan untuk mendapatkan keuntungan dan pulangan.
Kes 1: Penyerahan semula sijil pelaburan lebih awal sebelum tamat tempoh pembiayaan.
Contoh (i) – Penyerahan sijil pelaburan pada tahun ke-5 dalam tempoh pembiayaan selama 25 tahun:
[Pulangan tunai selepas penyerahan sijil pelaburan + dividen tahun semasa ASB] x 2.5%
[RM 22,002.61 (lebihan tunai penyerahan sijil pelaburan bernilai RM 200,000) + RM 11,000 (dividen tahun semasa ASB)] = RM 33,002.61
= RM 33,002.61 x 2.5%
= RM 825.06
Zakat dikenakan adalah RM 825.06
Contoh (ii) – Penyerahan sijil pelaburan pada tahun akhir pembiayaan / selepas tamat tempoh pembiayaan 25 tahun.
[RM 200,000 (nilai penyerahan sijil pada tahun akhir pembiayaan/selepas tamat tempoh pembiayaan) + RM 11,000 (nilai dividen semasa ASB)] = RM 211,000
= RM 211,000 x 2.5%
= RM 5,275
Zakat dikenakan adalah sebanyak RM 5,275
Dengan penjelasan ini, diharapkan agar dapat memberikan manfaat dan kefahaman yang jelas kepada para pelabur dan muzakki.
Semoga Allah Ta’ala menerima segala amalan dan kebaikan yang dilakukan dan menjadikannya sebagai pemberat mizan di Hari Pembalasan.
Unit Syariah PPZ-MAIWP
Jom kira & bayar zakat secara online di:
https://kira.zakat.com.my
*Sumber: Unit Syariah PPZ-MAIWP, Pusat Pungutan Zakat


5 Sebab Pakar Psikologi Memuji Cara Putera William Mendidik Anaknya

Tahukah anda, ada satu cara komunikasi dengan anak yang ditunjukkan oleh Putera William ini sangat dipuji oleh pakar psikologi kanak-kanak seluruh dunia.
Jika anda perasan, kebanyakan gambar Putera William dan anaknya, George dilihat bercakap sambil bertentang mata. Putera William akan selalu berlutut atau merendahkan badannya untuk memastikan beliau dapat bercakap dengan anaknya pada paras mata yang sama, iaitu pada ‘eye level’. Secara psikologinya, posisi ‘eye level’ ini adalah cara komunikasi dengan anak yang amat berkesan dan patut dipuji serta dicontohi.

Berbanding dengan bercakap dengan anak dari jauh atau daripada ketinggian anda, bercakap pada setentang mata akan memberi kesan yang berbeza kepada cara anak anda mendengar.

Sumber video: Good Housekeeping

5 Keajaiban Bercakap Dengan Anak Pada ‘Eye Level’, Bak Putera William
Menurut pakar perkembangan kanak-kanak, komunikasi aktif seperti cara yang ditunjukkan oleh Putera William ini dapat memberi mesej luarbiasa kepada anak kecil.
Antara mesej yang diterima oleh anak kecil adalah:
1. “Papa Dengar Apa Yang Kamu Cakapkan”
Anak kecil cenderung untuk menjerit dan memberontak kerana mereka sering menganggap ibu bapa tidak mendengar apa yang mereka cakapkan. Mungkin kerana kita sedang sibuk membuat kerja, memandang ke arah lain, atau kerana mereka memang tidak dapat melihat reaksi muka kita dengan jelas daripada ketinggian mereka, lebih-lebih lagi dalam keadaan dikelilingi ramai orang.
Ketika anda melutut dan bercakap pada setentang mata anak, ia memberi gambaran yang jelas kepada anak bahawa anda benar-benar mendengar apa yang mereka cuba beritahu.
Foto Kredit: goodhousekeeping.com
2. “Mama Berminat Untuk Tahu Pendapat Kamu”
Jika anda tidak pernah mencubanya, anda akan mendapati bahawa anak-anak juga akan menatap wajah dan mulut anda. Apabila anda mendapatkan ‘eye contact’ dengan anak, anda akan lebih fokus untuk mendengar apa yang kita cuba katakan.
Apabila mereka dapat mendengar dengan baik dan fokus, mereka dapat memberitahu kita apa yang mengganggu mereka dan apa pendapat yang cuba dilontarkan oleh mereka.
Foto Kredit: gala.de
3. “Kamu Adalah Yang Paling Penting Sekarang”
Semasa bertentang mata dengan anak, ‘eye contact’ ini akan terasa hingga ‘tertusuk’ ke dalam hati. Anak akan berasakan mereka penting dalam mata ibu bapa berbanding gajet mahupun pekerjaan lain. Seperti dalam gambar ini, Putera William nampak benar-benar mengambil masa untuk bercakap dengan anaknya walaupun sedang terlibat dalam perlawanan besbol.
Dengan cara ini, anak lebih lembut hati dan mudah untuk ibu bapa menyampaikan mesej dengan jelas dan penuh kasih sayang.
Foto Kredit: cosmopolitan-jp.com
4. “Mama Serius”
Daripada kita terjerit-jerit dan meninggi suara apabila anak tidak mendengar kata, mereka sebenarnya lebih ‘gerun’ apabila kita bercakap dengan mereka dengan nada yang tegas sambil memandang tepat ke dalam mata mereka. Ternyata, teknik ini turut dilakukan oleh Kate Middleton semasa bercakap dengan anaknya.
Selain menunjukkan kepada anak bahawa anda benar-benar serius, ia membantu anak untuk mencontohi bagaimana anda dapat mengawal keadaan tanpa perlu bergaduh dan mengamuk.
Foto Kredit: huffingtonpost.ca
5. “Mama Dan Papa Sentiasa Ada Dengan Saya”
Cara komunikasi dengan anak pada ‘eye level’ dapat membuatkan anak berasa dekat dengan ibu bapa, walaupun ketika itu mereka sedang melakukan kesilapan.
Ada kalanya, anak menangis dan mengamuk kerana mereka berasa tidak selamat atau ‘takut’ dengan perasaan mereka sendiri. Jadi, teknik ini semestinya membantu anak untuk berasa lebih tenang dan fokus pada kita.
Foto Kredit: celebuzz.com
Anak-anak ‘Peniru’ Terbaik
Cara komunikasi dengan anak yang ditunjukkan oleh Putera William dan Kate ini sedikit sebanyak tentu akan mengingatkan kita dengan mendiang Puteri Diana yang terkenal dengan sifat penyayangnya. Ia juga bukti bahawa sifat seorang ibu boleh mempengaruhi anak-anak sehingga mereka dewasa.
Sama ada kita seorang kerabat diraja, selebriti, atau sesiapa pun, anak-anak akan belajar mengikut gaya percakapan kita sebagai contoh terdekat mereka. Jadi, jangan malas untuk membongkokkan badan dan bercakaplah dengan anak menggunakan teknik ini. Ternyata, memang banyak keajaibannya!


Cara Komunikasi Ibu Bapa & Guru Boleh Guna Supaya Anak Lebih ‘Excited’ Ke Sekolah, Tak Nangis Dah!

Selepas hari pertama persekolahan, ibu bapa kini semakin lega kerana anak-anak mula untuk ‘adapt’ dengan persekitaran di sekolah. Walau bagaimanapun, ada anak-anak yang masih meragam apabila dihantar ke rumah. Jadi, cikgu ini kongsi inisiatif yang boleh diambil oleh ibu bapa dan guru untuk tingkatkan ‘communication skills’ anak ketika supaya lebih teruja untuk ke sekolah.
SETIAP ANAK BERBEZA CARA PENERIMAAN

“Cikgu, anak saya tak nangis pun masa hari pertama sekolah. Dia siap suruh saya balik lagi. Tapi bila nak pergi hari kedua, dia dah meraung-raung pula. Tak faham betul saya”. Kalau sebelum ini tulisan saya berkisar tentang anak yang mengalami separation anxiety atau bimbang akan perpisahan hari pertama, dan saya nasihatkan ibu bapa untuk “balik!”, tetapi dengan anak yang dah boleh berpisah, namun kemudian jadi ‘cengeng’ pula, ibu bapa kena datang.
Datang, datang, datang. Haha. Sudah kena datang pula. Datang di sini bukan bermaksud datang ke sekolah, tetapi ‘attend’ setiap permasalahan anak tu. Ia sangat penting. Anak yang menangis bukan pada hari pertama ini boleh dikaitkan dengan banyak faktor.

Ia tidak semestinya sama bagi setiap budak dan ia agak kompleks untuk terus difahami. Boleh jadi ia memang faktor sebenar, dan boleh jadi juga ia cuma helah bela diri anak. Sebab itu kebijaksanaan ibu bapa perlu untuk hadir dan kesan punca serta mencari penyelesaian tanpa terburu-buru membuat kesimpulan dari cerita anak.

KURANG KEMAHIRAN SOSIALISASI

Antara punca dan faktor yang ‘famous’ yang biasa diutarakan anak-anak ialah personaliti guru anak itu sendiri. Penerimaan anak ini berbeza-beza. Ada yang menanggapi gurunya dengan cara yang ‘negatif’ walhal ia sebenarnya positif saja. Ada yang tidak boleh terima nada suara guru yang tinggi. Ada yang tidak boleh terima muka guru yang bengis. Bahkan ada juga yang tidak boleh terima pakaian guru yang tidak cantik!
Sebenarnya ini bukanlah masalah besar bagi kita yang dewasa. Namun bagi anak kecil, tak semua telah dilatih sebaik mungkin menerima perbezaan ciri dan ‘karektor’ individu lain yang bukan keluarga. Kalau kita bertindak bulat-bulat berdasarkan aduan anak, parah jadinya. Guru yang tinggi suara, mungkin saja sangat bersemangat dan bersungguh ketika mengajar. Kalau kita pergi serang cikgu dan minta supaya direndahkan suara, habis nanti tenggelam suara cikgu dalam riuh suara puluhan anak muridnya. Yang rugi, anak kita juga.
Antara punca lain lagi ialah kekurangan kemahiran sosialisasi. Ini biasa. Tujuan anak ke sekolah antara lain pun memang untuk memantapkan komunikasi sosialisasi. Apabila kurang kemahiran, mereka akan rasa disisih dan berpontensi lebih besar untuk dibuli rakan. Panjang lagi jika mahu disenaraikan, tetapi kita ‘skip’ teruslah kepada peranan yang boleh diambil oleh guru dan ibu bapa.
GURU

1.Hari pertama persekolahan adalah sangat penting.

Kurang persediaan, melayan ‘monday blues’ atau fikiran masih tertinggal di Kinabalu kerana baru balik bercuti, semua ini boleh menyumbang petaka besar bagi kanak-kanak pada hari pertama. Emosi guru perlu stabil dan terurus. Kesabaran perlu ditahap paling tinggi.
Mengamuk atau mengenakan denda yang tidak munasabah adalah penderaan yang maha dasyat untuk emosi anak-anak. Transisi atau perpindahan anak dari rumah ke sekolah bukanlah sesuatu yang mudah bagi mereka. Akal pendek dan jiwa kecil mereka tidak dapat hadam perubahan yang drastik.
Jangan jadikan anak, macam kita. Kita tak apa lah sudah dewasa. Tolak tepi permintaan mengarut-ngarut dari pihak ‘atasan sana’ sekiranya mereka minta terus dimulakan pembelajaran formal hari pertama. Aje giler komer. Bukan deme yang mengadap budak-budak tu. Kita yang akan mengadapnya. Bior lantak situ.
Saya secara peribadi bagi peluang kepada ibu bapa untuk bekalkan makanan kegemaran, permainan kesukaan dan segala yang ada ‘attachment’ dengan anak itu pada hari pertama, kecuali tubuh fizikal ibu bapa itu sendiri. Ibu bapa, balik! hehe. Ini supaya anak itu tidak ‘terlalu terkejut’ dengan perubahan tempat dan merasakan keseronokan di rumah dan sekolah itu tidak terlalu banyak berbeza. Namun, ya, ia dibenarkan pada hari pertama sahaja.
2.Kita tidak mahu kebergantungan kepada barang kesukaan itu terlalu lama.

Hari pertama ini sangat penting untuk guru leraikan ‘dunia rumah’ itu dari jiwa mereka dan ansur masukkan ‘dunia sekolah’ ke dalam fikiran mereka. Macam install perisian baru dalam laptop, tanpa menjejaskan data sedia ada. Dari berkepit dengan anak patung dan permainan dari rumah, kita ambil dan gantikan dengan permainan di kelas. Dari makan kentucky fried chicken (kfc), gantikan dengan kantin fried chicken (kfc).
3.Guru perlu elakkan aktiviti mencungkil bakat pada hari pertama.

Pernyataan ini mungkin agak kontra dengan pandangan sesetengah guru lain, tetapi ini pendirian saya. “Eh, apa pula. Kita patut latih mereka berani. Jangan biar mereka takut-takut”. Betul. Tetapi kadangkala ada dalam kalangan kita yang sangat ghairah mahu mencungkil bakat dan keberanian murid pada hari pertama sehingga mengundang ‘stress’ kepada anak-anak itu.
4.Memang lumrah manusia dan tidak terkecuali anak-anak kecil, akan lebih ingat peristiwa yang negatif atau menakutkan berbanding peristiwa gembira.

Sayang sekali apabila 10 keseronokan yang dialami di sekolah pada hari pertama, tiba-tiba hanya disebabkan 1 situasi tekanan yang mendalam, anak itu pulang dengan persepsi tidak gembira. Esoknya tidak mahu datang…sebab? Bimbang kena menari depan kawan-kawan lagi, contohnya. Padahal sebelum tu, dialah paling ligat, bergelak ketawa dan seronok melakukan aktiviti lain.
IBU BAPA

Sebenarnya anak-anak banyak terperangkap dalam jerat ‘expectation vs reality’ atau jangkaan lawan hakikat, kerana kata-kata ibu bapa sendiri. Mereka di’set’kan dalam kepala, begini, begini, begini. Namun sebaliknya yang jadi, begitu, begitu, begitu. Jiwa mereka kecil lagi. Cepat rapuh. Bila yang dijangka, jadi sangat berbeza, hilang terus semangat mereka.
Biasa kan kita buat? Sebagai contoh, sebelum anak berkhatan, kita kata, “Tak sakit pun, macam kena gigit semut je” Sebelum makan ubat,”Sedap ubat ni, tak rasa pahit pun”. Begitu juga sebelum masuk sekolah, kita kata,”Best sekolah tu. Boleh jumpa kawan-kawan. Boleh main. Cikgu baik-baik. Nanti kalau baik dapat hadiah lagi”. Sebenarnya kita yang didik anak kita dari kecil untuk ‘expect’ tinggi dalam banyak situasi.
Kita. Maksudnya saya pun sama. Betul, kena sebut yang positif-positif saja. Fikir positif, jadi positif. Tetapi garis antara positif dengan melampau pun tak jauh mana. Kalau dah ‘bohong sunat’, bukanlah positif namanya. “Iyalah cikgu, takkan nak cakap yang buruk-buruk. Tobat lahom depa tak mau! Tak tahu ke seksanya nak pujuk. Cakap senanglah!” Betul tak mudah. Sangat susah. Tapi adakah mustahil
Tak. Ramai antara kita yang tak yakin kebolehan diri untuk memujuk anak dan diburukkan lagi dengan tak yakin, anak mampu dipujuk. Usaha 2,3 kali. Give up. Sebenarnya kita perlu kerap ulang-ulang berbual perkara realiti. Jika mahu mereka fokus, berbuallah sambil rangkul atau pegang bahu. Kalau sakit, katakan sakit.

Ambil masa untuk ‘slow talk’ berminggu-minggu atau berbulan sebelum mereka berhadapan dengan realiti pun tak apa. Ulang sentiasa. “Yaya anak mak. Yaya dah besar tau. Makin kita besar, makin kena jadi kuat. Yaya tengok mak, abah, semua kuat, buat macam-macam kerja, jumpa macam-macam orang. Yaya tau tak, dalam ramai-ramai orang yang ada kat dunia ni, tak semuanya baik-baik. Ada yang nakal. Ada yang jahat. Tapi Yaya kena berani.
Dekat sekolah pun macam tu lah. Yaya akan jumpa cikgu yang lembut dan ada cikgu yang garang. Ada kawan yang baik, ada kawan yang nakal. Yaya kena kuatkan hati. Yaya kena kuat macam mak dan abah. Kalau Yaya betul-betul tak tahan, atau jadi benda tak baik, bagitau cikgu atau mak. Tapi ingat tau. Tak semua benda yaya akan menang. Mak tetap kena tengok dulu, siapa yang betul dan siapa yang salah.
Soft talk ini ramai yang sangkakan ia sesuai untuk anak remaja atau dewasa sahaja. Walhal kanak-kanak seawal umur 3 tahun sudah boleh menerima cara ini. Cuma kena bijaklah sesuaikan laras bahasanya. Jangan pula guna ayat, “Yaya, dalam cabaran globalisasi yang penuh mehnah dan tribulasi ini, sayugia diingatkan…” Mampuih keraih kejung yaya kat situ..huhu.
Tetapi sahabat-sahabat tahu tak, ada juga yang tidak disebabkan oleh semua di atas ini. Ada yang sebabnya nampak tersangat simple iaitu, anak itu tidak cukup tidur! Simple, tetapi sangatlah penting.
Bacalah kepentingan tidur untuk anak-anak. Pasti akan ada fakta yang buat kita terkejut.
Sumber: Khairul Kamilin


7 Cara Kreatif Galak Anak Makan Secara Sihat

“ Semasa Adam berusia setahun lebih hingga 3 tahun, dia sangat suka hidangan bercampur sayur-sayuran. Cukup gembira tengok dia makan sayur macam makan keropok je. Tapi bila umur makin meningkat, dia mula menolak semua yang berwarna hijau.”
Foto Kredit: rosarossaonline.org

Saya pasti kaum ibu di luar sana menghadapi masalah yang sama dalam menghidangkan menu sihat berasaskan sayur-sayuran mahupun buah-buahan untuk anak-anak. Kalau anak tolak sayur dan buah, pasti ada caranya.
Ibu mana yang tidak risau jika anak terlalu memilih makanan sehinggakan badan kurus seperti kekurangan nutrisi padahal bermacam-macam cara sudah dilakukan agar anak yang susah makan itu supaya makan makanan berkhasiat.

Ibu-ibu, jangan putus asa!
Apa yang perlu anda lakukan hanyalah satu iaitu Be creative.

Bagaimana nak jadi kreatif, cara makan sihat?
1. Ubah penampilan agar nampak lebih menarik
Jangan kedekut untuk membeli acuan kuih pelbagai bentuk. Guna acuan pada timun, betik mahupun roti misalnya dan susun dalam pinggan. Apabila anak melihat aneka warna dan bentuk makanan di atas meja, dia akan seronok untuk menikmatinya.
2. Libatkan anak-anak dalam penyediaan hidangan
Ajak anak-anak membantu anda di dapur sambil menyiapkan hidangan untuk mereka. Mereka pasti gembira dapat membuat hidangan mengikut kreativiti sendiri. Pasti mereka pun ternanti-nanti melihat hidangan yang dihasilkan secara tak langsung menggalakkan mereka untuk menikmatinya tanpa perlu dipaksa.
3.Sorokkan yang hijau
Anda boleh potong halus-halus dan gaul ataupun kisar sayur-sayuran bersama bahan hidangan agar tidak kelihatan warna pada makanan. Apabila melihat tiada warna hijau dalam hidangan, anak pasti akan memakannya.
4. Pamerkan hidangan sihat di tempat yang mudah nampak
Letak buah-buahan di tempat yang sering menjadi laluan anak-anak. Apabila mereka punyai keinginan untuk mengunyah sebarang makanan, biasanya mereka akan mencapai apa sahaja di depan mata. Secara tak langsung mereka akan memakan makanan berkhasiat ini.
5. Pandai ambil peluang
Misalnya anda sekeluarga sedang menonton TV bersama-sama. Bila anak sedang fokus di depan TV, potong buah-buahan, hirisan sayur-sayuran atau salad sayur dan letak dalam mangkuk. Suakan pada anak secara santai sambil anda mengunyah makanan dan tanpa dia sedari, akan turut mengunyah makanan yang dihidangkan.
6. Jadi ‘cermin’ pada anak-anak
Biasanya anak-anak akan meniru gelagat ibu bapa. Untuk menggalakkan anak-anak makan makanan sihat, ia perlu bermula daripada ibu bapa sendiri. Setiap kali anak melihat anda makan makanan berkhasiat, secara automatik mereka akan terpanggil untuk cuba merasa apa yang anda makan.
7. Kurangkan makanan bergula dalam rumah
Anak-anak yang sudah bersekolah memang terdedah pada makanan yang tinggi kandungan gula seperti aiskrim, kek dan gula-gula. Semuanya boleh didapati di luar rumah dengan mudah. Oleh itu, pastikan anda tidak menambah lagi hidangan bergula pada mereka ketika dalam rumah.
Gantikan air Milo misalnya kepada jus buah-buahan segar atau gantikan penggunaan gula dengan madu. Anda juga boleh menggantikan ais krim dengan membuat smoothies daripada buah-buahan.
Mudah bukan?
Tengok muka dia, nampak stress tak
Mungkin agak sukar untuk melakukannya tapi percayalah lama-kelamaan kreativiti dan usaha anda pasti berbaloi apabila melihat anak mula memilih makanan berkhasiat dalam pemakanan mereka. Cuma kalau makan di luar, kena pandai-pandai hiburkan anak. Dan juga mesti cuba tips kalau anak tak mahu duduk diam jika makan di luar.
Sumber: popsugar.com dan theconversation.com


Cara Kumpul Dana Pendidikan Anak Guna Teknik Simpanan Emas, Boleh Dapat Sampai RM59K!

Simpanan emas bagi pendidikan anak dari awal akan membantu meringankan beban ibu bapa apabila anak menjejakkan kaki ke manara gading. Anak-anak juga tidak perlu mengharapkan pinjaman daripada institusi lain seperti PTPTN. Jadi, ini akan membantu seisi keluarga mengurangkan beban hutang. Perancangan bijak ini harus dimulakan sewaktu anak masih kecil dan diuruskan dengan sebaiknya.
1 GRAM EMAS SETIAP BULAN

Ruginya mak ayah kalau tak buat simpanan untuk anak-anak dari sekarang! Bukan apa. Waktu tahun 2000 dulu harga emas RM30 je. Dan tahun ini harga emas sudah cecah RM300 iaitu harga yang paling tinggi untuk tahun 2020!

Kita boleh lihat di sini dalam masa 20 tahun harga emas naik 10x ganda tingginya! Ini baru cerita untuk 1 gram. Bayangkan kalau mak ayah yang ada anak baru lahir. Setiap bulan kita hadiah simpanan 1 gram untuk dia.
CARA SIMPANAN DANA PENDIDIKAN ANAK-ANAK

1 bulan simpan = 1 gram
1 tahun simpan = 12 gram
18 tahun dah ada simpanan emas = 216 gram
Nampak tak nanti umur anak dah 18 tahun dah ada simpanan sebanyak RM59,400! **RM275 harga hari ini x 216 gram = RM59,400

Ini baru darab dengan harga emas yang tengah jatuh murah hari ini. Bayangkan tahun 2038 umur anak 18 tahun. Masa itu mungkin harga emas sudah mencecah RM400 – RM500 segram! Best tak kalau anak dah besar mereka ada simpanan sebanyak itu?
Dengan duit itu la anak-anak nanti boleh guna untuk bayar kos pendidikan Diploma dan Ijazah mereka sekitar RM40,000. Kita tak nak dah anak-anak generasi akan datang kena lalui macam mana ramainya anak muda lalui sekarang ini.
KEUNTUNGAN DALAM JANGKA MASA PANJANG

Habis je belajar mereka kena bayar hutang belajar PTPTN. Dan kalau tak bayar nanti rekod di CCRIS jadi tak cantik dan banyak nombor 1,2,3. Kesannya anak susah nak buat pinjaman di bank untuk beli rumah. Mak ayah yang hebat, ketahuilah harga emas ini dalam jangka masa pendek ada turun ada naik (volatile). Dari RM304 / gram, hari ini turun sehingga RM29 / gram menjadi RM275 / gram. Maksudnya hari ini harga emas sangat murah dari harga tertingginya!
Dalam jangka masa panjang pula, jangan risau sebab harga emas memang meningkat naiknya. Sekarang kita memang tak nampak. Tapi ingat ini, masa bergerak pantas. Jangan sampai harga murah ini pon kita terlepas!
Jom tanam azam saya nak anak-anak saya ada simpanan emas dan menjadi seorang penyimpan emas. InshaAllah.
Sumber: Nur Aliah Mohd Nor


Ini Tips Rebus Telur Supaya Mudah Dikupas. Licin, Tanpa Cacat Cela!

“Aduhai, habis telur rebus aku berlubang-lubang. Kenapa susah sangat nak kupas? Malulah nak hidang pada tetamu macam ni… Macam mana agaknya orang yang selalu masak sekali banyak tu kupas telur. Semua licin, perfect!”
Pelbagai sajian yang diserikan dengan telur rebus memang menyelerakan. Biasanya, orang akan masak sekali banyak untuk buat bihun sup, mee kari, mee jawa, laksa, dan sebagainya. Ada juga yang suka makan begitu saja.

Mungkin ramai yang perasan, masa mengupas telur rebus ini, bahagian putih telur selalu terlekat sekali bersama kulitnya. Akibatnya, hasil kupasan telur tadi kelihatan menggerutu dan tidak cantik. Malah, ada masanya sampai terkoyak dan terbelah menampakkan bahagian kuning telur. Walaupun rasanya tidak terjejas, tapi rasa tak seronoklah nak menikmati telur rebus bila rupanya tak secantik yang kita harapkan, apatah lagi nak dihidang untuk tetamu yang istimewa.
Walau apa pun, jangan risau. Dalam perkongsian kali ini, Puan Waheeda Basiron akan menunjukkan rahsia merebus telur yang akan menjadikan hasil kupasannya mulus dan licin. Tak ada cacat cela lagi!

Tips Rebus Telur Supaya Mudah Dikupas. Licin, Tanpa Cacat Cela!
Berikut adalah cara-caranya.

1. Basuh Telur
Mula-mula, macam biasalah. Basuhkan telur bersih-bersih dan masukkan ke dalam periuk dan tambah air.
(Tak perlu air mendidih baru nak masukkan telur ya.)
2. Masukkan Garam & Minyak Masak
Kemudian, masukkan 2 bahan ini – sesudu garam dan sesudu minyak masak.
Inilah rahsianya yang menjadikan kulit telur mudah terasing daripada isinya.

3. Rebuskan
Tunggu telur siap direbus lebih kurang 10-15 minit atau sehingga air menggelegak.

4. Rendam & Kupas
Akhir sekali, rendamkan dalam air biasa sekejap untuk hilangkan panas. Bila dah agak suam, bolehlah terus kupas macam biasa.
Beginilah hasilnya, memang memuaskan. Rasa ‘geram’ pun ada bila tengok, kan?

Mudah Saja, Bukan?
Rupanya hanya dengan memasukkan 2 bahan sedia ada di rumah ini, telur rebus akan lebih mudah dikupas tanpa meninggalkan sebarang cacat cela.
Tak perlu risau ya, telur yang direbus tadi takkan menyerap sebarang rasa masin atau minyak yang diletakkan. Rasa telur rebus ini macam biasa saja, tetap tak berubah.
Semoga bermanfaat dan selamat mencuba!

*Tips rebus telur yang mulus dan licin ini dikongsikan pertama kalinya oleh Puan Waheeda Basiron melalui Facebook dan diterbitkan semula dengan kebenarannya. Untuk sebarang pertanyaan lanjut, boleh rujuk post asal beliau di SINI.


Nutritionist Kongsi 6 Cara Kurangkan Lemak Di Perut Yang Terbukti Berkesan

CARA KURANGKAN LEMAK DI PERUT YANG TERBUKTI BERKESAN MENURUT KAJIAN
Ramai antara kita yang bercita-cita nak kurus dan dah mulakan diet.

Hari demi hari mungkin ada sedikit perubahan, tapi susah betul nak kurangkan lemak di bahagian perut yang buncit!
Kenapa ya, susah sangat nak kempiskan perut – dan bagaimana cara sebenar nak kurangkan lemak di perut ni?

Jom ikuti perkongsian Syaza Nutritionist ini tentang jenis lemak di perut dan tips yang benar-benar berkesan hilangkan lemak di bahagian ini menurut kajian.

Perut Buncit, Apa Tandanya?
Ok hari ni saya akan share dengan anda semua macam mana cara nak kurangkan lemak dalam badan ni terutamanya bahagian perut ni.
Perut yang buncit bukan tanda Bahagia ye tapi boleh jadi faktor risiko masalah kesihatan terutamanya jantung dan kencing manis.
Terdapat 2 jenis lemak di perut, iaitu lemak visceral dan lemak subcutaneous.
Macam mana kita nak tahu kita ada lemak visceral yang tinggi?
Mudah sahaja, jika ukur lilit pinggang anda lebih dari 35 inci (90cm) untuk lelaki dan lebih 32 inci (80 cm) untuk perempuan, itu telah menunjukkan bahawa anda mempunyai lemak visceral yang berlebihan.

6 Cara Kurangkan Lemak Di Perut Yang Terbukti Berkesan Menurut Kajian
Jadi ini 6 perkara yang terbukti menurut kajian yang boleh anda lakukan untuk mengurangkan lemak visceral:
TIPS 1 : Elakkan gula tambahan dalam makanan dan minuman anda.
Kajian menunjukkan, penambahan gula yang berlebihan boleh menyebabkan lemak berkumpul di bahagian abdomen dan hati.
Ini akan memberikan kesan yang berbahaya kepada kesihatan secara keseluruhan.
TIPS 2 : Tingkatkan pengambilan protein.
Protein yang mencukupi merupakan faktor utama dalam proses penurunan berat badan. Kajian menunjukkan ia dapat membantu mengurangkan “craving” sehingga 60%, membantu menggalakkan kadar metabolism sebanyak 80-100 kalori sehari serta membantu anda untuk kurangkan pengambilan makanan yang lain hampir 441 kalori setiap hari.
TIPS 3 : Kurangkan pengambilan karbohidrat.
Pengambilan karbohidrat yang sikit merupakan cara yang sangat efektif dalam mengurangkan lemak, terutamanya karbohidrat ringkas seperti gula, roti putih, kek, dan lain-lain.
Cara ini bukan sahaja membantu mengurangkan lemak di perut malah dapat improve masalah kencing manis.
TIPS 4 : Tingkatkan pengambilan serat.
Kajian mendapati pengambilan serat yang banyak boleh membantu mengurangkan pembentukan perut buncit, membantu kenyang lebih lama dan mengurangkan “craving”.
TIPS 5 – Senaman secara berkala
Senaman adalah merupakan perkara yang paling terbaik untuk membantu mengurangkan lemak di bahagian abdomen.
Senaman kardio seperti berjalan, jogging dan swimming sangat membantu.
TIPS 6 : Track pengambilan makanan
Tracking makanan ini bukanlah semata-mata perlu menimbang atau mengukur semua yang anda makan, tetapi tracking ini boleh membantu memastikan makanan yang anda ambil bukan under dan over- estimate.
Jadi tidak mustahil sebenarnya untuk kita kurangkan pembentukan perut buncit ni dengan lakukan perkara yang saya nyatakan tadi.
Semoga bermanfaat!
(Sumber: Syaza Nutritionist)


Pening Kepala Suhu Badan Anak Tak Turun? Jangan Risau, Ini Tips Penting Ibu Ayah Kena Cuba

“Hmm, apa lagi cara kurangkan panas badan anak ni..”
Setiap kali anak demam, pasti hati ibu ayah gelisah dan tak senang duduk dibuatnya lebih-lebih lagi jika suhu mencecah 39 darjah celcius.

Pelbagai cara sudah dicuba tetapi tidak menjadi. Jangan susah hati, buat ibu ayah di luar sana jom kami kongsikan cara kurangkan panas badan anak dengan cepat dan paling berkesan.
Baca juga: Ada Orang Kata Mandi Malam Punca Paru-Paru Berair, Fakta Atau Mitos Semata-Mata Ya?

CARA KURANGKAN PANAS BADAN ANAK PALING BERKESAN

1. MINUM AIR SECUKUPNYA
Pengambilan air yang secukupnya dapat membantu tubuh badan kekal hidrat. Jus buah-buaham, susu dan air masak boleh meningkatkan tenaga dan mengurangkan suhu badan.
Untuk memastikan anak mendapat air yang mencukupi:
– Pastikan beri susu badan dengan kerap kerana bayi dan kanak-kanak kecil tidak dapat memberitahu sekiranya mereka dahaga.
– Berikan susu badan atau susu botol lebih kerap kepada bayi berusia kurang enam bulan.
– Untuk bayi berusia enam bulan ke atas, boleh beri sedikit air masak selepas menyusu.
– Beri minuman berasaskan buahan-buahan dan elakkan minuman bergas.
2. RENDAM KAKI DALAM AIR SEJUK
Rendam kaki dalam air sejuk boleh mengurangkan suhu badan. Hanya tambah air sejuk dan kiub ais ke dalam baldi dan rendam selama 20 minit.
3. PAKAI PAKAIAN NIPIS
Untuk mengelakkan suhu badan meningkat, pastikan anda beri si kecil pakaian yang bersesuai. Pakaian tebal tidak sesuai digunakan semasa demam kerana akan menyebabkan suhu badan anak terperangkap.
4. MANDIAN CUKA EPAL
Selain mandi menggunakan air sejuk, boleh juga mencuba mandian air suam dan campur sedikit cuka epal. Ini boleh membantu menurunkan suhu badan anak secara serta-merta.
5. POPSIKEL BUAH-BUAHAN
Popsikel ais boleh menyejukkan badan anak. Cara membuatnya mudah sahaja iaitu dengan membekukan puri buah dalam acuan popsikel.
Jangan tambah sebarang gula kerana buah sudah mengandungi gula semula jadi yang bagus untuk badan dan boleh membantu mengurangkan demam.

6. ALOE VERA
Daun dan gel aloe vera boleh membantu menurunkan suhu badan. Anda boleh sapukan gel aloe vera pada kulit untuk mengurangkan suhu badan. Untuk lebih berkesan, simpan di dalam peti sejuk sebelum digunakan.
7. BAWANG MERAH/PUTIH
Untuk mengurangkan panas badan anak, boleh tumbuk bawang putih atau bawang merah. Kemudia, campur dengan sedikit minyak masak dan sapukan di bahagian dada, kaki dan atas hidung.
RAWATAN TRADISIONAL

Antara rawatan tradisional yang boleh dicuba untuk menurunkan suhu badan anak adalah:
– Hiris halus limau nipis dan campurkan dengan 2 batang daun bawang merah￼. Ambil 5 sudu minyak kayu putih dan masukkan 1/2 sudu garam halus. Gaul sehingga rata. Sapukan pada seluruh badan 2 jam sekali.
– Ambil 2 sudu teh madu lebah, 1 biji kuning telur dan 1 biji limau nipis yang diperah. Campurkan kesemuanya dan kacau. Kemudian, tambah 1/2 gelas air panas lalu minum.
– Keringkan kulit bunga tanjung dan tumbuk sehingga hancur. Letak sedikit air panas dan masukkan beberapa titik kedalam hidung.
– Ambil asam gelugur sebanyak 7 keping kemudia salai di atas bara. Bila layu, angkat dan sejukkan. Apabila hendak tidur, letak di atas perut.
– Petik beberapa helai daun bunga raya. Basuh dan kemudian rendam selama 30 minit. Ramas-ramas daun tersebut sehingga keluar lendir. Celupkan tuala dalam lendir dan lumurkan lendir di kepala.
– Parut 3 buku ubi kayu dan tempalkan di kepala.
Sekiranya demam berlarutan dan suhu semakin meningkat, dapatkan rawatan doktor dengan segera.
Baca juga: AWAS! Disangka Pedih Ulu Hati, Rupanya Itu Tanda Anda Ada Masalah Batu Karang Hempedu
Sumber: NSW Health, KLAY School & Healthline


9 Petua ‘Adjust’ Rasa Sambal & Masakan Yang Terlajak Pedas

“Alamak macam terpedas sangat sambal nasi lemak aku ni. Nanti susah pulak budak berdua tu nak makan. Tak tahu pulak cili ni jenis pedas. Guna kuantiti sama je, rupanya pedas dia dua kali ganda! Macam mana cara kurangkan pedas dalam masakan ni ya?”
Rasa pedas sangat sinonim dengan citarasa rakyat Malaysia. Ada yang suka pedas sebab lebih ‘kick’. Tapi, ada juga yang tak tahan pedas.

Kadang-kadang, kita tak perasan jenis cili yang dipakai juga mempunyai tahap kepedasan yang berbeza. Oleh sebab itulah kadang-kadang agak sukar untuk mengagak kuantiti cili untuk dimasukkan dalam masakan.
Sebenarnya, ada beberapa teknik dan bahan yang boleh ditambah pada masakan untuk mengatasi rasa ‘terlajak’ pedas.

9 Petua Kurangkan Pedas Dalam Sambal & Masakan
Berikut adalah beberapa cara untuk kurangkan pedas dalam masakan anda.

1. Gula / Madu
Rasa pedas dapat dikurangkan dengan mengimbangi semula rasa masakan. Untuk kurangkan rasa pijar pedas, tambahkan beberapa sudu gula atau madu dalam masakan.
Foto Kredit: estetikbody.ru
2. Lemon / Cuka / Asam Jawa
Perasa lain juga boleh digunakan untuk membetulkan rasa seperti perasa masam dari cuka, asam jawa, asam keping, atau jus lemon. Hati-hati dan masukkan sedikit demi sedikit supaya tidak terlebih sehingga merosakkan rasa lauk.
Foto Kredit: mykitchenodyssey.blogspot.my
3. Kentang
Selain sering digunakan dalam masakan bagi meneutralkan rasa masakan dari terlalu masin, kentang juga boleh digunakan untuk mengurangkan rasa pedas.
Masukkan sebiji dua kentang dalam masakan dan masak bersama sehingga kentang empuk. Kentang mampu menyerap kembali rasa pedas dan dapat membetulkan rasa pada makanan yang disediakan.
Foto Kredit: sapirshop.com
4. Tambah Santan / Susu
Petua lain bagi mengurangkan tahap pedas dalam masakan ialah dengan menambah produk tenusu seperti susu, yoghurt atau keju bergantung dengan kesesuaian masakan.
Boleh juga gunakan santan sebagai alternatif pengganti bahan tenusu. Selain mengurangkan rasa pedas, santan juga boleh membuatkan lauk terasa lebih lemak dan pekat.

5. Hirisan Bawang Besar
Hiris bawang besar dan masukkan ke dalam lauk yang terlebih pedas. Agak-agak jumlah bawang yang sesuai bergantung kepada masakan anda.
Bawang besar mampu kurangkan rasa pedas dalam sambal. Cubalah!
Foto Kredit: jurnaldeoas.ro
6. Tomato
Pengunaan tomato sangat berguna untuk mengurangkan rasa pedas pada masakan yang menggunakan banyak cili padi seperti sambal belacan dan sambal goreng berlada. Boleh ganti beberapa batang cili pada kepada 2 ke 3 biji tomato untuk mengekalkan rasa pedas yang terkawal.
Bergantung pada jenis masakan, kalau masak sambal, blend kan tomato bersama cili dan tumis macam biasa. Kalau masak lauk-pauk, belahkan kepada 4-6 bahagian. Kalau dah tak ada sangat, boleh juga gunakan sos tomato atau pes tomato. Rasa tomato yang masam-masam akan mengimbangi rasa pedas yang melampau, malah menjadikannya lebih sedap.
Foto Kredit: www.stylecraze.com/
7. Mentega Kacang
Cara kurangkan pedas yang satu ini mungkin kedengaran macam kelakar dan pelik. Tapi, ada yang berpendapat kandungan lemak semulajadi dalam kacang dapat menyerap lebihan rasa pedas di samping meyerlahkan lagi rasa masakan.
Untuk gunakan mentega kacang, panaskan dahulu supaya lebih lembut dan mudah sebati dalam masakan.  Kalau tak ada mentega kacang, boleh tukarkan dengan kacang tanah yang digoreng atau dibakar sebagai alternatif.
Foto Kredit: bracpet.com
8. Lebihkan Sayuran
Jika masakan yang terlebih pedas mengandungi sayuran seperti tomyam, lebihkan lagi sedikit sayuran di dalamnya seperti lobak merah, brokoli, atau kobis.
Boleh juga letakkan buah-buahan segar seperti nanas sebagai pengimbang rasa.
Foto Kredit: foodnext.us/
9. Pilih Cili Berkedut & Kerinting
Lain kali, kalau tak tahan pedas, jangan pilih cili kering yang berbentuk lurus dan berkilat. Jenis ini biasanya banyak biji dan memang pedas. Cili kering mungkin nampak saja sama, tetapi jika dilihat betul-betul ada berbagai rupa bentuk mengikut jenis dan tahap kepedasannya.
Jadi gunakan cili kering jenis berkedut dan berkerinting. Cili kering jenis ini sangat sesuai untuk masak lauk seperti sambal goreng dan sambal tumis. Pedasnya pun masih terkawal, boleh dikatakan ‘pedas-pedas manja’ saja.
Kalau nak buangkan lagi pedasnya, buangkan semua biji cili dan rebus sekejap cili kering dengan air panas. Lepas itu, barulah kisar macam biasa.
Cili jenis kerinting
Cili jenis lurus dan berkilat
Tak Perlu Risau Lagi!
Dengan beberapa cara kurangkan pedas ini, anda pasti akan rasa lebih yakin untuk memasak untuk keluarga serta tetamu.
Terlalu pedas pun bahaya juga, sebab bukan semua orang boleh terima makanan pedas macam kita. Tak pasal-pasal, sakit perut pula dibuatnya!


Bukan Snek Biasa-Biasa! Rupanya Boleh Kurangkan Rasa Lapar Lepas Makan & Bersifat Antikanser

Biasa tak lepas makan anda rasa lapar? Walaupun sebelum itu, dah makan makanan berat jadi terpaksalah makan lagi. Sebenarnya, kalau nak tahu ada cara kurangkan rasa lapar itu.
Melalui perkongsian dari Doktor Rizal Abu Bakar, terdapat satu snek yang bagus untuk penghadaman. Ia bukan sembarangan snek tau. Hal ini kerana, ada banyak kelebihan yang dibekalkan kepada kesihatan badan seperti bersifat antikanser. Jom tengok resepinya di bawah!

Baca juga: Resepi Body Booster Minuman Sihat Untuk Badan, Bahan-Bahannya Memang Padu!
CARA KURANGKAN RASA LAPAR SELEPAS MAKAN UTAMA

Macam mana nak kurangkan lapar selepas waktu makan utama? Dan elak makan berlebihan? Jawapannya, ambil snek.

Tapi! Bukan snek segera. Bukan snek frozen seperti sosej, nuget, burger atau cikendes. Ini resepi snek sihat mudah dibuat guna chickpeas.

Ia bagus untuk penghadaman.
Bersifat antikanser.
Rendahkan gula dan kolesterol dalam darah.
Selain bantu kurangkan selera dan keinginan berjajan makanan tinggi garam.

RESEPI SNEK CHICKPEAS
BAHAN-BAHAN:

1 mangkuk chickpeas (basuh & rendam).
1 sudu makan minyak zaitun extra virgin.
2 sudu teh serbuk cili.
1/3 sudu teh garam Himalaya.
Sedikit madu (untuk salut).
Kulit limau nipis (diparut).

CARA MASAKAN GUNA AIR FRYER:
1. Gaul chickpeas dengan minyak, serbuk cili, madu dan garam.
2. Letakkan kertas bakar dalam bekas air fryer. Tuangkan campuran.
3. Ratakan. Bakar suhu 360°C selama 10 minit atau sampai rangup.
4. Bila dah siap, taburkan kulit limau dan gaul.
Mudah bukan? Sedap pun sedap. Yang penting, banyak nutrien tambahan untuk tubuh. Cubalah.
Sumber: Facebook DrRizal Abu Bakar


Wahai Suami, Ini 9 Cara Bantu Kurangkan Sakit Bersalin Isteri Anda

“Ish, panik pula bila tengok isteri tengah menghitung hari. Tunggu masa saja nak bersalin. Rasanya persiapan untuk ke hospital semua dah ada. Tapi, apa aku nak buat bila masuk bilik bersalin nanti? Ada ke cara kurangkan sakit bersalin yang aku boleh buat untuk isteri ya?”
Kini, lebih banyak hospital memberi peluang kepada suami untuk menemani isteri di saat mereka hampir bersalin. Ini kerana, memang terbukti si suami dapat memberi sokongan dan dorongan dalam membantu proses tersebut.

Namun, perlu juga ada sedikit ilmu dan pengetahuan untuk melakukannya. Tidaklah rasa nak pengsan atau gelabah semacam bila nampak isteri yang mengerang kesakitan dan berjam-jam lamanya di bilik bersalin.
Selain memberi sokongan moral, cuba fahami beberapa cara kurangkan sakit bersalin isteri yang boleh dilakukan di ‘labour room’.

Foto Kredit: mamme24.it

Wahai Encik Suami, Ini 9 Cara Kurangkan Sakit Bersalin Isteri Anda
Berikut adalah cara kurangkan sakit bersalin yang boleh dilakukan oleh suami semasa menemani isteri semasa di dalam wad atau di bilik bersalin nanti.
1. Relaks!
Perkara paling utama yang dapat membantu anda menghadapi kesakitan bersalin adalah minda yang tenang. Bukan saja isteri anda yang perlu tenang, tetapi anda juga perlu tenteram.
Teorinya mudah – jika anda stres atau takut, perasaan ini akan mudah ‘berjangkit’ kepada isteri anda. Malah, ia akan menyebabkan si isteri lebih ‘tension’!
Foto Kredit: neemonstlag.nl
2. Urutan Mesra
Urutan pada bahagian yang menyakitkan seperti bahagian pinggang, belakang, bahu, atau mana-mana bahagian yang isteri anda suka dapat memberi keselesaan.
Selain urutan, masalah sakit-sakit belakang, pinggang, kaki, atau punggung boleh dikurangkan dengan bantuan beg panas.
Laman web BellyBelly menyatakan bahawa tuaman beg panas ini sangat berguna kerana ia dapat melegakan ketidakselesaan yang dialami semasa mengandung, bersalin, dan selepas bersalin nanti.
Tetapi, harus diingat – beg panas ini tidak sesuai diletakkan pada bahagian abdomen atau perut ibu mengandung ya!
Foto Kredit: atlantabirthdoula.com
3. Membantunya Mengawal Pernafasan
Salah satu cara kurangkan sakit bersalin adalah melalui pernafasan yang beritma dan dalam.
Ingatkan isteri anda untuk menarik nafas sedalam-dalamnya semasa menghadapi kontraksi. Teruskan irama pernafasan begini setiap kali kontraksi dan anda akan mendapati kesakitannya akan menjadi lebih terkawal.
Foto Kredit: maerakluke.com
4. Sentuhan & Belaian
Pegang tangannya, belai lembut ubun-ubunnya, dan berilah pelukan apabila perlu.
Kajian menunjukkan, selain memberi kelegaan daripada sakit-sakit bersalin, ia juga akan merembeskan hormon endorfin serta oksitoksin yang dapat membantu ibu berasa lebih gembira.
Foto Kredit: salamatnews.com
5. Meditasi
Proses meditasi seperti yang kita biasa nampak dalam yoga adalah sejenis teknik menenangkan fikiran.
Semasa meditasi, kita akan menumpukan perhatian kepada visualisasi perkara-perkara yang baik atau yang menggembirakan.
Bagi yang Muslim, anda boleh bersama-sama membacakan doa atau mengalunkan bacaan ayat-ayat al-Quran. Tenang sungguh rasanya.
Foto Kredit: pressa.tv
6. Berbual
Walaupun ada yang lebih suka berdiam diri, namun ada wanita yang nampak selesa untuk berbual, kerana ia boleh melupakan seketika rasa sakit kontraksi.
Maka, bolehlah anda cuba ceritakan topik-topik santai kesukaan isteri. Contohnya pengalaman lucu anda berdua yang pernah dilalui.
Tapi, kalau si isteri nampak tak berminat atau kurang selesa, tak perlulah memaksanya untuk mendengar. Mungkin dia hanya mahu berehat dengan tenang.
Foto Kredit: medai.framar.bg
7. Pastikan Cukup Minum Air
Salah satu cara kurangkan sakit bersalin adalah dengan meminum air kosong secukupnya.
Dehidrasi akan menjadikan kontraksi terasa lebih kuat kerana peredaran darah tidak mampu bergerak dengan lancar.
Apapun, pastikan isteri anda mengosongkan pundi kencing jika banyak air yang telah diminum.

8. Stok Makanan Berkhasiat
Stok makanan seperti kurma, ‘energy bar’, kekacang, atau buah-buahan dapat membekalkan tenaga yang secukupnya sebagai persediaan ke bilik bersalin.
Jadi, anda boleh menyiapkan stok ini dalam beg pakaian bayi atau membawa makanan seperti ini apabila kali datang melawat. Proses bersalin tentunya akan mengambil masa dan menggunakan tenaga yang banyak!
Foto Kredit: stayfitandfine.com
9. Cuba Kurangkan Gangguan Sekeliling
Jadi, jangan serabutkan diri anda atau isteri dengan menjawab panggilan telefon, melayari media sosial, memikirkan kerja yang tergendala, atau apa-apa gangguan luar yang lain.
Waktu ini dan selepas bersalin nanti, anda perlu benar-benar melindungi isteri anda dan fokus terhadap keadaan kesihatannya.
Foto Kredit: theodysseyonline.com
Sokongan Suami Sangat Penting
Selagi boleh, pandanglah isteri anda dan hargai setiap momen berharga anda berdua. Bantulah isteri anda sepenuh hati untuk melalui saat-saat ini kerana ianya bukanlah sesuatu yang mudah.
Anggaplah ini semua sebagai praktis untuk anda memainkan peranan sebagai seorang bapa kelak!


5 Do’s & Don’ts Untuk Kurangkan Sakit Lutut, Kembali Aktif!

“Kasihannya tengok emak, susah nak berjalan sekarang. Nak solat pun terpaksa solat duduk. Apa agaknya yang boleh dibuat untuk kurangkan sakit lutut ya?”
Sakit lutut biasanya disebabkan faktor umur, masalah otot dan tisu, kecederaan, radang, masalah kesihatan, arthritis dan berat badan berlebihan. Ia boleh terjadi pada semua orang tidak kira peringkat umur, namun kaum hawa lebih banyak menghadapi masalah ini.

Walaupun ia biasa terjadi kepada orang tua, namun kini orang muda seawal 30-an pun sudah ada yang menderita. Ia akan menyukarkan kita berjalan dan sekaligus melumpuhkan pergerakan kita serta menghalang kita daripada melakukan kerja-kerja harian.
Jadi, apa yang boleh dilakukan untuk kurangkan sakit lutut ini?

Foto Kredit: safebee.com

Untuk Kurangkan Sakit Lutut Anda,

A) Lakukan 5 Perkara Ini:
1. Buat senaman kardio
Senaman seperti berjalan, berenang dan aerobik air menguatkan otot-otot sekitar lutut dan meningkatkan fleksibiliti.
Stretching dan Tai Chi juga dapat membantu kurangkan sakit lutut dalam jangka masa panjang.
Foto Kredit: nytimes.com
2. Balut lutut
Balut lutut dengan bandage yang sesuai. Ia dapat mengurangkan sakit pada otot dan tisu sekitar lutut.
Anda juga boleh mendapatkannya pembalut lutut jenis sarung di farmasi. Jenis ini adalah yang lebih mudah dipakai.
Foto Kredit: amazon.com
3. Tuam ais
Jika lutut bengkak, letak ais dalam tuala dan letak pada lutut untuk kurangkan bengkak dan sakit.
Tuamkan buat beberapa ketika dan anda akan merasa hasilnya sejurus selepas itu.
Foto Kredit: aristrainerblog.wordpress.com
4. Jaga berat
Badan yang berat boleh memberi tekanan pada otot lutut.
Sebaiknya, kurangkan sedikit berat badan dengan diet yang sihat agar lutut boleh menampung berat badan.
Foto Kredit: playbuzz.com
5. Guna alat bantuan
Jika sukar berjalan, guna alat bantuan seperti tongkat untuk mudahkan pergerakan. Terutamanya apabila anda berhasrat untuk berjalan jauh seperti membeli-belah di pasaraya atau mengikuti rombongan beramai-ramai.
Foto Kredit: globalpost.com

B) Elakkan 5 Perkara Ini:
1. Duduk lama
Memang sakit lutut kalau kita banyak berjalan.
Tetapi, sebenarnya duduk terlalu lama boleh melemahkan otot terutamanya otot lutut. Sesekali bangun dan berjalan.

2. Terjatuh
Lutut sakit menyebabkan cara anda berjalan tidak berapa stabil, dan secara tak langsung berpotensi untuk jatuh. Pegang susur tangga dengan kuat jika naik tangga.
Foto Kredit: verywell.com
3. Senaman berimpak tinggi
Bersenam memang digalakkan tapi jangan lakukan senaman seperti melompat, berlari dan mencangkung kerana ia menambah lagi kesakitan pada otot lutut.
Lakukan senaman yang mudah dan perlahan.

4. Pakai kasut yang tidak sesuai
Elak pakai kasut yang boleh memberi tekanan pada kaki. Maka, janganlah pilih kasut yang cantik dari luaran saja tanpa memberi perhatian kepada bahagian tapaknya.
Jika masih tidak selesa, letak cushion insoles dalam kasut untuk mengurangkan stress pada lutut sewaktu berjalan. Aksesori ini boleh dibeli di kedai kasut atau kedai peralatan aksesori.
Gerakkan jari kaki dengan kerap jika anda perlu berdiri dengan lama setiap hari
5. Melutut dalam tempoh lama
Melutut terlalu lama boleh menyebabkan kecederaan pada tisu otot. Jadi, lakukan kerja dengan selesa secara duduk atau berdiri dengan berselang-seli.

Foto Kredit: wisegeek.com
Jangan biarkan sakit lutut berpanjangan,
Memang tak boleh nak ke mana-mana kalau sudah sakit lutut kerana ia menghadkan pergerakan. Jalan pun tidak stabil dan tidak selesa kerana menahan sakit.
Jadi, rujuk pada doktor agar yang sakit dapat disembuhkan.


10 Cara Kuruskan Badan Dengan Cepat & Berkesan!

Cara Kuruskan Badan
Biasanya, banyak tips hanya menjurus kepada, bagaimana untuk kuruskan badan sahaja. Banyak tips kuruskan badan secara semulajadi yang kita baca, namun semunya kita abaikan. Jarang kita lihat ada yang memberi tips untuk kuruskan peha, lengan dan pipi. Tentu anda terfikir, kenapa spesifik kepada peha, lengan dan pipi? Bukan mudah untuk kekal cantik dan langsing.
Ini kerana anggota inilah yang menjadi kegusaran pada wanita. Sekarang, cuba pegang lengan anda. Besar tak? Sekarang, pandang bawah. Lihat paha anda pula, rasa besar tak? Jika sudah, belek cermin pula, ada nampak dagu berlapis (double chin) atau tidak? Kebiasaannya, bila dagu berlapis, pipi mesti tembam juga.

Lelaki vs Perempuan
Kalau lelaki, beratnya lebih terarah pada bahagian perut. Sebaliknya, lemak perempuan akan terkumpul di bahagian paha dan lengan. Anda tahu paha anda besar jika seluar ‘jeans’ yang dipakai tampak haus di bahagian kelengkang. Ini kerana bahagian paha bergesel sesama sendiri.
Entri kali ini tidak akan memberikan tips yang spesifik untuk setiap anggota tersebut. Ia lebih kepada kombinasi atau gabungan cara untuk kurus secara keseluruhannya.

Perlu diingat, tiada produk kesihatan seperti Shaklee, Herbalife dan lain-lain yang diperlukan. Cuma sedikit masa yang keinginan yang kuat. Mari ikuti tips kuruskan badan secara semulajadi ini.

1. Setkan minda untuk kurus
Seronok kalau dapat jadi begini!
Selepas anda buat keputusan untuk kurus, lakukannya dengan bersungguh-sungguh. Kalau hari ini kata nak kurus, hari ini juga lakukannya. Bukannya esok, lusa atau minggu depan. Biasanya, selepas bulan Ramadan, “Ahh, mana boleh tak makan lauk raya. Lepas raya lah aku diet”. Nampaknya, jika anda salah seorang yang berfikiran sebegini, tidak akan kurus sampai bila-bila. Lebih baik, letak matlamat untuk kekal sihat.

2. Pelajari ilmu tentang kalori
Pantau berat badan selalu
Tahukah anda, kalori lebih banyak terbakar semasa anda tidur? Sebenarnya, nak kurus mudah sahaja. Ambil kalori yang diperlukan sahaja untuk setiap hari. Jika anda perlukan 1300 kcal sehari, jangan makan 2500 kcal untuk hari itu.
Kalau kurang daripada 1000 kcal, anda akan jadi lapar dan tidak bertenaga. Cuba ambil dalam julat 1000 – 1300 kcal. Ini sekadar contoh, setiap orang lain keperluan kalorinya. Cuba Google untuk maklumat lanjut.

3. Makan dalam kuantiti yang kecil
Jangan sampai ‘obese’ begini baru nak mula diet
Maknanya, makan sikit-sikit tetapi banyak kali. Bukannya makan sekali hadap. Simpan biskut dalam ‘handbag’ jika perlu. Pastikan ia mempunyai kandungan fiber yang tinggi.

4. Elakkan makan waktu malam
Roti canai memang sedap. Tapi kalau nak kurus, masih lagi bernafsu nak makan?
Pernah tengok bila waktu keluarga Cina makan malam? Biasanya, kalau selalu ke pusat membeli belah, mereka akan penuhi tempat makan seawal jam 6.30 petang. Sebenarnya, ini ialah waktu yang cukup ideal. Seeloknya, makan sebelum/selepas Maghrib. Ini kerana badan kita memerlukan 4 jam untuk menghadamkan makanan. Bayangkan makan pukul 10 malam, anda kena berjaga sehingga pukul 2 pagi. Kalau terus tidur pukul 12 malam, alamatnya jadi lemak.

5. Elakkan makanan dan minuman bergula
Jangan sampai jadi gemuk, diabetes pula
Ini bukan untuk orang tua yang ada kencing manis atau ‘diabetes‘ sahaja. Ia penting untuk semua peringkat umur. Jauhkanlah minuman bersoda seperti Coke, Pepsi, F&N dan lain-lain. Minum air masak itu lebih baik. Air masak tak sedap? Cubalah minum air bergula, nescaya tidak akan kurus sampai bila-bila. Tabiat ini semestinya dibuang.

6. Tukar kepada makanan yang rendah lemak
Katakan tidak pada teh tarik dan nasi lemak bungkus
Kalau pergi Giant atau Tesco, pernah tengok apa kandungan makanan tersebut pada bungkusan? Kalau anda seorang yang teliti, anda akan menyedari berapa banyak kalori atau lemak. Berbalik pada ilmu, pelajari tentang pengambilan kalori. Sama juga dengan pengambilan lemak. Tentu selepas ini anda akan lebih berjaga-jaga. Biasa makan nasi penuh atau nasi separuh?

7. Banyakkan makan buah
Kalau bosan dengan epal dan anggur, makan pisang dan tembikai susu

Malaysia sungguh bertuah kerana berada di iklim Khatulistiwa. Terlalu banyak buah-buahan yang berkhasiat. Buah-buah tropikal ini sangat mahal di negara asing. Hargai khazanah negara kita. Cara kuruskan badan yang efektif ialah dengan makan buah-buahan tempatan. Bukan epal atau blueberry sahaja, buah-buahan seperti pisang terlalu banyak khasiat. Selain nutrien, buah-buahan membekalkan vitamin dan anti-oksidan untuk badan kita agar kekal sihat.

8. Banyakkan minum air masak (bukan air bergula)
Banyakkan minum air masak (bukan air bergula)
Malu nak bawa botol air besar ke pejabat? Takut orang ejek? Kalau malu, sampai bila tidak akan kurus. Ini kerana badan memerlukan banyak air. Air ialah sumber semulajadi yang penting untuk kurus. Setidak-tidaknya, minum 8 gelas air sehari.
Toksin dalam badan menyebabkan lemak sukar dibuang. Jadi untuk membuang toksin keluar melalui air kencing, minum sahaja air masak. Mudah dan murah cara kuruskan badan dengan minum air bukan?

9. Banyakkan berjalan (dan berjogging)
Seronok bila beriadah bersama keluarga
Tidak pergi gym pun tidak mengapa. Yang penting kena selalu bergerak. Kalau selalu berjogging, bagus juga. Sesekali, kalau asyik naik lif sahaja, apa salahnya naik tangga? Lebih menyihatkan badan, peluh pun keluar. Sebaik-baiknya, buat senaman 30-40 minit. Ia dapat membantu memperbaiki peredaran darah, buang lemak dan menaikkan stamina. Kalau sebelum ini asyik tercungap-cungap, mulakan dengan senaman ringan. Nescaya, badan akan jadi lebih ringan.
Bila tiba hujung minggu, ajak satu keluarga bersama-sama berjogging di taman tasik terdekat. Keluarga lebih akrab, peluh pun keluar!.

10. Beri 100% komitmen pada tujuan asal ‘Nak kurus’
Bila malas, jangan sampai jadi begini lagi
Ingat lagi tips yang pertama, iaitu set minda? Tidak guna selepas set minda untuk kurus, anda abaikan sahaja kerana rasa malas. Pokoknya, kena konsisten atau ‘istiqamah‘ dalam melakukan sesuatu untuk kebaikan diri sendiri.
Memandangkan ini cara kuruskan badan yang terakhir, harus diingatkan bahawa tidak guna kalau ‘exercise‘ seminggu, selepas itu kembali malas dan duduk-duduk sahaja selama sebulan. Tidak guna kalau diet seminggu, selepas itu melantak coklat sampai 3-4 bar. Tepuk dada, tanya nafsu.

Akhir kata
Nah, tidak perlu apa-apa produk bukan? Semuanya bergantung kepada disiplin diri sendiri. Kalau bukan diri kita yang mendisplinkan diri sendiri, siapa lagi?
Bayarlah RM10,000 sebulan pada Personal Trainer di gym anda, kalau minda tidak fokus pada kuruskan badan, sukar untuk anda mencapai impian berat badan idaman. Usah percaya pil atau ubat untuk cepat kurus. Jangan cuba-cuba makan pil kurus seperti Amphetamine kerana ia membahayakan kesihatan.
Cara paling mudah dan efektif ialah: Ubah Cara Hidup atau ‘Lifestyle’.
Selamat mencuba!.


“Aduh, patutnya bulan puasa ni lagi senang nak turunkan berat badan. Tapi dah seminggu puasa ni rasanya makin naik adalah. Apa yang silapnya?”
Di samping memfokuskan pada ibadah puasa, ramai yang memasang niat untuk memanfaatkan bulan Ramadhan untuk menurunkan berat badan. Ironinya, ia nampak mudah tetapi ramai yang terkandas dalam misi ini.

Mana tidaknya, begitu banyak godaan di bazaar Ramadhan termasuklah undangan berbuka puasa di sana sini. Dalam pada itu, ada juga yang telah mengehadkan pemakanan tetapi tetap tidak berhasil menurunkan berat badan.
Foto Kredit : livestrong.com

Kalau Nak Kuruskan Badan Di Bulan Puasa, Ingat 7 Perkara Ini
Berikut dikongsikan beberapa tips yang mungkin dapat membantu anda kuruskan badan di bulan puasa dengan lebih efektif.

1. Kira Kalori Anda
Awalnya memang kita susah nak faham bab kalori ini. Maka, disarankan install salah satu apps yang boleh mengira kalori harian kita. Dengan memasukkan butiran seperti berat badan semasa dan tinggi serta target berat badan anda, ia akan mengira purata kalori harian yang anda perlukan. Kemudian, setiap hari kita hanya perlu catat apa yang kita makan (atau apa yang kita cadang untuk makan). Dari sini, kita lebih disiplin untuk makan hanya sekadar kalori yang diperuntukkan.
Antara contoh aplikasi telefon bimbit yang percuma dan sesuai untuk orang Malaysia (kerana ada banyak pilihan makanan/minuman tempatan) adalah:

MyFitnessPal – aplikasi yang paling universal dan terluas di dunia setakat ini
MyNutriDiari oleh Kementerian Kesihatan Malaysia
Lose It! – salah satu feature menarik adalah ia dapat mengenalpasti dan mengira kalori dengan hanya memuatnaik gambar makanan

2. Minum 8 Gelas Air Kosong
Semasa bulan puasa ini, kita mempunyai masa yang terhad untuk mencukupkan keperluan air kosong. Seeloknya, lebihkan pengambilan air kosong pada waktu malam dan terhadkan 2-3 gelas saja pada waktu sahur kerana cara ini lebih berkesan untuk mengekalkan hidrasi tubuh.
Kalau ikut nasihat Kementerian Kesihatan Malaysia, cadangan mencukupkan 8 gelas air sehari adalah seperti ini:

1 gelas selepas bangun sahur
1 gelas selepas bersahur
1 gelas selepas azan Maghrib
1 gelas selepas solat Maghrib
1 gelas selepas berbuka
1 gelas selepas solat Isyak
1 gelas selepas solat Terawih
1 gelas sebelum tidur

Foto Kredit: Kementerian Kesihatan Malaysia
Bayangkan, kalau kita beli macam-macam minuman manis di bazaar Ramadhan, tentu sukar untuk kita minum 8 gelas macam yang dicadangkan ini, bukan?
3. Jangan ‘Skip’ Sahur
Walaupun ‘skip’ sahur boleh mengurangkan pengambilan kalori, tetapi ia adalah amalan yang tidak sihat. Malah, ia cenderung menyebabkan kita makan lebih banyak semasa berbuka.
Lagi pula, amalan bersahur adalah sunnah dan amat digalakkan dalam Islam walaupun hanya dengan buah kurma.
Foto Kredit: culturedfoodlife.com
4. Ambil Protein Mencukupi
Semasa sahur, jangan lupa tambahkan pengambilan protein untuk membekalkan tenaga sepanjang hari. Telur putih, daging bakar, ikan stim / asam pedas, atau ayam kukus adalah pilihan terbaik untuk orang yang berdiet. Kalau setiap kali sahur makan overnight oats saja tentu bosan.
Tak salah makan nasi, mee atau bihun, cuma kuantitinya biarlah sederhana dan cara masakannya perlulah diperhatikan. Dalam segenggam saja sepatutnya cukup untuk keperluan harian.
Kalau boleh, elakkan juga makanan masin semasa sahur kerana ia boleh menjadikan kita cepat haus nanti.
Foto Kredit: mrfish.vn
5. 2-hour Rule
Inilah antara sebab kita susah nak kuruskan badan di bulan puasa. Selalunya kita akan tidur dalam masa terdekat selepas bersahur. Lepas solat tarawih pula, kita akan makan snek, berbaring dan kemudian tidur.
Tabiat ini menyebabkan lemak akan terkumpul dalam tubuh dari hari ke hari. Malah, ia mengganggu sistem pencernaan dan boleh mengundang pelbagai penyakit jika kerap menjadi amalan. Sekurang-kurangnya, tunggu 1.5 hingga 2 jam untuk perut memproses makanan sebelum tidur.
Foto Kredit: menshealth.co.uk
6. Kekal Aktif
Berpuasa bukanlah alasan untuk kita tidur dan bermalasan sepanjang hari. Walaupun tidak bersenam, cuba sedaya upaya untuk mengekalkan aktiviti harian dengan melakukan kerja rumah, bergotong-royong, membantu ibu ayah, dan sebagainya. Jangan tangguhkan semua kerja ini untuk dilakukan selepas berbuka supaya anda boleh fokus pada ibadah lain pada waktu malam.
Di samping merebut pahala, sebenarnya solat tarawih juga dapat membakar kalori. Ia dapat meringankan tubuh yang ‘berat’ selepas diisi pelbagai makanan semasa berbuka. Malah, menurut Kevin Zahri, ia mampu membakar hingga 200-300 kcal bergantung kepada durasi dan suhu masjid.
Apapun, pastikan objektif utama solat tarawih adalah untuk mencari keredhaan Allah bukan sekadar nak kuruskan badan di bulan puasa.
Foto Kredit: islamcenter.uz
7. Gantikan Snek Sihat
Kalau terasa nak minum minuman manis, buat sendiri smoothie buah-buahan tanpa gula. Kalau terasa nak kunyah-kunyah, makan kekacang sihat tanpa garam seperti almond, kacang badam, atau buah-buahan kering – kismis, kurma, aprikot, buah tin, dan sebagainya. Bagus juga kalau buat salad buah-buahan dan sayur.
Menurut kajian di Universiti Tokyo, buah-buahan dan sayuran yang kaya dengan kandungan air dapat membantu seseorang cepat kenyang dan makan dalam kuantiti yang kurang. Antara contoh buah-buahan dan sayuran itu adalah:

Brokoli
Kobis / kobis bunga
Tembikai
Bayam
Timun
Epal
Strawberry
Pear

Foto Kredit: hdwalpapersnew.net
Bersederhana Adalah Sunnah
Motivasikan diri untuk kuruskan badan di bulan puasa dengan mengingatkan bahawa tindakan mengawal pemakanan adalah sunnah. Sememangnya, umat Islam dituntut untuk berpada-pada dalam pengambilan makanan. Seperti disebutkan dalam sebuah hadis:
“Tidaklah yang paling buruk bagi anak Adam dalam memenuhi sesuatu daripada memenuhi perutnya. Cukuplah bagi anak Adam beberapa suap makanan yang membuat tulang rusuknya berdiri. Apabila tidak sanggup, maka 1/3 untuk makanan, 1/3 untuk minuman dan 1/3 untuk dirinya.” (HR. Tirmidzi dan Ibn Hibban)
Mudah-mudahan, matlamat kita untuk kuruskan badan semasa bulan puasa bukan sekadar dicapai untuk cantik. Tetapi turut meninggalkan kesan positif dalam mengelakkan pembaziran wang dan makanan di samping berusaha meningkatkan kesihatan diri.


DIY Cara Nak Baiki Kipas Berdiri Yang Dah Slow Jadi Laju Macam Baru Beli

“Kipas aku ni kenapa tiba-tiba jadi slow? Berpanas la aku malam ni…”
Mahalnya upah nak baiki kipas berdiri dekat rumah! Jadi, solusinya adalah anda perlu membaiki kipas ini secara DIY supaya kipasnya dapat kembali kepada kelajuan asal. Apa yang memudahkan lagi adalah, kos yang anda perlu tanggung tidaklah sebanyak apabila hantar ke kedai.

Tak tahu nak baiki kelajuan kipas sendiri macam mana? Ini adalah beberapa langkah yang anda boleh ikut.
DIY CARA BAIKI KIPAS SUPAYA KEMBALI LAJU

Jangan sampai tersalah beli kerana anda yang akan rugi. Jika keliru dengan jenis barang elektrikal yang anda perlu guna, pastikanya tanya dahulu kepada penjaga kedai supaya barang yang dicari adalah betul.

Anda boleh saksikan perbezaan yang ketara lepas baiki kelajuan kipas tersebut. Kalau sebelum ini kipas dah terketar-ketar nak berpusing, sekarang pada kelajuan satu pun dah boleh sejukkan bilik anda.

Selamat mencuba!
Sumber : Lutfyhady


Nasi Kerap Sangat Basi? Rupanya Kena Guna Petua Ini Untuk Cuci ‘Rice Cooker’ Dengan Betul!

Nasi bila dah basi mesti akan rasa ralat. Kadang puncanya terletak pada periuk nasi tersebut yang tak basuh bersih atau pun kerap kali dibiarkan nasi basi berlama di dalamnya. Justeru itu, anda kena tahu cara lambat nasi basi.
Penulis bawakan cara bagaimana untuk memastikan nasi tidak menjadi basi lagi dengan petua mencuci periuk nasi sebetulnya. Ini merupakan perkongsian petua dari Puan Ida Shahida.

Baca juga: Rupanya 7 Stok Bahan Masakan Dari Thailand Ini Buat Rasa Makanan Lebih ‘Kick’!
PERIUK MEMANG AKAN HADAPI MASALAH NASI CEPAT BASI SEKIRANYA…
Gambar hiasan: Google.

Periuk nasi-nasi suka jadi basi? Dah kerap nasi jadi basi? Sebab nasi dah pernah jadi basi berkali-kali jadi periuk nasi dah penuh bakteria.

Kalau nasi dah pernah jadi basi 2-3 kali atau kerap dibiarkan nasi sampai basi dalam periuk memang akan hadapi masalah nasi cepat basi. Sepatutnya nasi akan boleh bertahan 24 jam atau lebih sikit jika dimasak.
CARA LAMBAT NASI BASI: PETUA BERSIHKAN RICE COOKER!
Jadi ada petua kalau nasi dah selalu sangat jadi basi atau cepat basi.

Cuci periuk dengan sabun bagi bersih.
Lepas itu, masukkan garam kasar 3 genggam penuh campurkan asam gelugur atau asam keping dalam 10 keping.
Tambah sedikit saja air supaya air garam dan asam dapat bersatu.
Kisarkan periuk dengan tangan selama 3-4 minit.
Kemudian, biarkan selama 15 minit.
Ulangi 3-4 kali.
Buat dekat tudung periuk sekali-sama.
Setelah itu, cuci dengan sabun.
Terakhir bilas dengan air bersih 2 -3 kali.
Didihkan selama 15 minit dengan air bersih.

Pasti tak basi lagi sehinggalah anda membiarkan nasi dalam periuk jadi basi semula 2-3 kali. Masalah akan berulang.
IDEA SIMPAN NASI LEBIH ELAK DARI BASI
Kalau ada nasi lebih dicadangkan masuk dalam plastik dan ikat. Masukkan ke dalam peti ais bahagian buat ais tu. Bila nak makan nasi stimkan semula. Jimat banyak tau.
A. CARA STEAMED NASI SEJUK
Gambar hiasan: Pinterest.

Selain kukus anda juga boleh masukkan dalam periuk eletrik.
Tambahkan sedikit air panas.
Tekan cook’.

Buka dah panas. Nasi akan jadi cantik semula dan lembut dimakan.
B. CARA MICROWAVE NASI SEJUK
Gambar hiasan: Pinterest.
Lagi satu caranya jika anda ada microwave:

Masukkan ke dalam mangkuk tahan panas.
Basahkan 2-3 helai tisu dan perah air perlahan lahan.
Buka semuala tisu tadi dan letak/tudung keseluruhan bahagian atas nasi.
Tekanlah cook selama 2-3 minit.

Nasi akan jadi lembut dan cantik seperti baru dimasak.
CARA PANASKAN:
Tambah air panas atau minum sikit tapi sebelum tu masa awal-awal nak buka tudung periuk tu.
Buka perlahan-lahan supaya wap ditudung periuk tu tidak menitis masuk semula ke dalam periuk setelah semalaman bertudung. Sebab wap ini lah yang akan membuatkan atau mempercepatkan nasi jadi basi.
ELAKKAN WAP YANG ADA DITUDUNG PERIUK TU JATUH SEMULA KE DALAM PERIUK.
Sumber: Facebook Ida Shahida


Dr. Izzar Kongsi 5 Perkara Penting Mak Ayah Kena Ingat Bila Latih Anak Berpuasa, Jangan Paksa!

Bukan mudah untuk mak ayah memulakan latihan berpuasa dalam kalangan anak-anak. Mana tidaknya, kalau orang dewasa pun ada yang tidak tahan berpuasa, inikan pula bagi kanak-kanak. Jadi, penting untuk mak ayah memulakan latihan berpuasa dalam proses berperingkat. Jangan terlampau memaksa anak-anak kerana boleh memudaratkan badan mereka yang memerlukan khasiat yang banyak ketika proses pembesaran.
Oleh itu, ini beberapa tips yang dikongsikan oleh Dr. Izzar yang juga merupakan suami kepada pelakon terkenal, Ummi Nazeera.

JANGAN PAKSA, TETAPI LATIH ANAK BERPUASA SECARA PERLAHAN

Para ulama memang dah bersepakat bahawa kanak-kanak yang belum baligh tidak diwajibkan berpuasa. Kalau nak mendidik anak untuk berpuasa tak salah, tapi janganla sampai memudaratkan anak.

Anak-anak kecil mempunyai keperluan metabolisma yang tinggi serta tak boleh nak berkomunikasi secara jelas untuk meminta makan/minum. Takut kalau disuruh juga anak-anak kecil tu berpuasa full, dia tak cukup sumber tenaga dan air untuk sihat, terutamanya untuk fungsi otak anak.

Pengurangan tenaga juga boleh menyebabkan perubahan sikap anak yang akan menjadi marah-marah sebab ‘hangry’. Fungsi kognitif iaitu kebolehan berfikir juga akan terganggu. Kalau nak train anak berpuasa, janganla expect untuk anak berpuasa seharian.
Untuk anak-anak kecil, beri mereka berpuasa beberapa jam dahla. Supaya mereka rasa kebersamaan tu. Yela, feeling sahur dengan family sekali, berbuka sekali, tu yang anak-anak suka dan akan ingat. Boleh minta anak berpuasa dari sahur hingga ke tengah hari ke. Atau start dari jam 3pm hingga berbuka ke.
5 PERKARA MAK AYAH KENA INGAT BILA NAK LATIH ANAK BERPUASA
Ok la, kalau nak melatih anak-anak berpuasa, ibu bapa perlu ingat :

✅ sahur perlu banyak sayur, buah, dan protein (daging lembu,ayam,telur) untuk tahan kenyang lama dan juga karbohidrat (nasi, mee, roti) untuk tenaga.
❌ JANGAN beri makanan bergula tinggi/ MANIS. Nanti craving dan tiada nilai nutrisi pun untuk anak
❌ ELAKKAN makanan MASIN untuk mengurangkan rasa dahaga.
❌JANGAN PAKSA anak untuk makan berlebihan sebab nak ganti balik kekurangan kalori tu. Overeating akan menyebabkan indigestion, bloated (kembung), dan tak selesa. Sebab tu kena berhenti makan sebelum kenyang
❌ Air berkabonat, makanan pedas, dan makanan goreng/berminyak minta elakkan untuk mengurangkan masalah pencernaan
Sumber: Dr. Izzar Anwari


Tips Lawaskan Period Cara Tradisional Guna Air Kunyit, Perut Sedap Tak Berangin

Kitaran haid normal 28 hingga 35 hari. Tetapi sebenarnya ini tidak berlaku kepada semua wanita kerana ada yang mengalami haid tidak teratur.
Kadang-kadang sebulan sekali atau hanya datang bulan untuk dua hari sahaja. Selain menggunakan ubat, ada cara lawaskan period secara tradisional dan telah diamalkan sejak dahulu lagi. Petua orang-orang tua memang selalu menjadi. Betul tak?

Baca juga: Petua Tradisional Kurangkan Sakit Gigi Tanpa Ubat, Kena Cuba!
CARA LAWASKAN PERIOD GUNA ASAM JAWA & KUNYIT

Bahan-bahan:

Kunyit hidup 1 inci
Halia 1 inci
Asam jawa 1 sudu makan
Garam secubit
Air suam 1 cawan

Cara penyediaan:
1. Tumbuk lumat kunyit, halia dan garam.
2. Campurkan bahan tumbuk dengan asam jawa. Kemudian tuangkan air suam.
3. Tapis air kunyit asam ke dalam cawan tadi.
4. Sedia untuk diminum
Tak perlu rebus dan boleh amalkan sebulan sekali ketika hari kedua haid atau selepas datang bulan.

Antara khasiat air kunyit asam adalah:

Melancarkan darah haid atau nifas
Melawaskan pembuangan
Menaikkan seri wajah
Menyihatkan tubuh
Memberi tenaga

Dinasihatkan supaya tidak amalkan setiap hari. Cukup hanya sebulan sekali.
Semoga bermanfaat!
Sumber: Facebook Lyndah Abraham


Teknik Betul Masak Daging Untuk Orang Ada Sakit Gout

Pada Hari Raya Aidiladha pasti banyak daging korban yang diterima hasil korban yang dilakukan oleh orang ramai dan bagi anda yang ada masalah gout sudah tentunya khuatir untuk makan atau memasak daging tersebut.
Ini kerana jika pesakit gout makan makan berasaskan daging boleh menyebabkan kesihatan terganggu dan sebenarnya ada teknik tertentu bagi memasak daging berkenaan. Berikut merupakan perkongsian Dr suri Roowi yang anda boleh ikut dan amalkan.

Baca juga: 9 Sumber Alam Bagus Untuk Hilangkan Batuk, Baru Tekak Lega!
TEKNIK BETUL MASAK DAGING UNTUK ORANG ADA SAKIT GOUT

Bagi pesakit gout, kandungan purine yang tinggi dalam makanan boleh sebabkan gout. Bahan ini hadir dalam makanan dan kuantitinya bergantung kepada teknik memasak. Contohnya:

1. Teknik memotong daging

Daging yang dipotong kecil-kecil atau daging hancur (minced meat) lebih rendah kandungan purine berbanding daging yang dipotong besar-besar.
2. Membilas

Teknik membilas diikuti dengan memasak makanan akan kurangkan jumlah purine. Kajian menunjukkan membilas daging lembu menggunakan air dan daging pada nisbah 5:1 selama 5 minit diikuti dengan alirkan dengan air mengalir akan turunkan kandungan purine sebanyak 25%.
Kajian lain juga menunjukkan jumlah kandungan purin daging lembu menurun dengan ketara dari 8.6 kepada 5.2 mg/g protein selepas dibilas. Selepas membilas dan memasak penurunan yang lebih besar dilihat antara 4.6 mg/g protein.

Sampel ayam belanda tanah tidak menunjukkan perubahan ketara selepas dibilas, tetapi penurunan ketara dilihat selepas dibilas dan dimasak.
Secara keseluruhannya, kajian ini menunjukkan bahawa membilas makanan di dalam air berkesan mengurangkan jumlah kandungan purin dan memasak seterusnya selepas membilas menghasilkan pengurangan jumlah kandungan purin yang lebih besar.
3. Teknik memasak

Merebus makanan lebih baik berbanding kukus dan memasak gelombang mikro. Kajian menunjukkan bahan purine dalam ikan tilapia menurun daripada 46% kepada 25% setelah direbus dan dikukus selama lebih 30 min.
Sebaliknya, hanya 17% purine telah hilang jika dimasak dengan microwave selama 7 minit. Bahan purine dalam ikan yang digoreng pula didapati lebih tinggi. Walaubagaimanapun, mendidih ikan yang sama akan mengurangkan tahap purine.
4. Masa memasak

Masa memasak juga mempengaruhi kandungan bahan purine. Kajian memunjukkan memasak sup cendawan pada masa lama akan hasilkan bahan purine lebih banyak.
Gout menyebabkan keradangan, kebengkakan dan kesakitan yang datang secara tiba-tiba pada sendi, terutamanya sendi-sendi yang besar, langsung membataskan pergerakan pesakit itu.
Sumber: Facebook Dr Suri Roowi